Νέο, διπλό album από τους Avantasia με πληθώρα γνωστών μουσικών\n07/02/2010 @ 22:25\nΜετά το επιτυχημένο "The Scarecrow" του 2008, το project του Tobias Sammet των Edguy επιστρέφει, αυτή τη φορά με ένα πακέτο δύο δίσκων, ονόματι "The Wicked Symphony" και "Angel Of Babylon", αντίστοιχα.\nΠληθώρα διάσημων μουσικών της metal σκηνής θα συμμετέχουν στο νέο τους δισκογραφικό πόνημα, και ενδεικτικά μπορούμε να αναφέρουμε τους: Michael Kiske (Helloween), Jon Oliva (Savatage, Jon Oliva's Pain) και Tim Ripper Owens (Iced Earth, Judas Priest), μεταξύ άλλων.\nΣε δηλώσεις του, ο Sammet είπε: «Ήξερα πως αυτή η νέα μας δουλειά θα έπαιρνε μεγαλύτερες εκτάσεις από τo συνηθισμένο, μιας που δουλεύουμε πάνω σε κάποια συγκεκριμένα κομμάτια από το 2006 και από τότε δεν έχουμε σταματήσει να τα βελτιώνουμε, και βεβαίως να γράφουμε καινούργια».\nΤα δύο αυτά cd ενδέχεται να βρίσκονται στα ράφια των δισκοπωλείων από τις αρχές του Απριλίου, είτε ξεχώριστα, είτε σε περιορισμένη deluxe έκδοση, ενώ το πρώτο video clip έχει ήδη γυριστεί, για το κομμάτι "Dying For An Angel", στο οποίο συμμετέχει ο Klaus Meine των Scorpions.\nTo artwork των δύο δίσκων μπορείτε να δείτε εδώ, ενώ το track list, έχει ως εξής:\nRunaway Train', 'Crestfallen'\n'Symphony Of Life'\n'Alone I Remember'\n'Promised Land 2'\n'Journey To Arcadia'


zoornalistas: Επιστρέφουν στο Μάτι: Κυβερνητικά πυρά και κατηγορηματική διάψευση Γεροβασίλη\nΕπιστρέφουν στο Μάτι: Κυβερνητικά πυρά και κατηγορηματική διάψευση Γεροβασίλη\nΛίγες ημέρες πριν την τραγική επέτειο της φονικής πυρκαγιάς, η οποία κόστισε τη ζωή σε 102 άτομα, το κυβερνητικό στρατόπεδο επιλέγει να βάλει ξανά στο κάδρο τον ΣΥΡΙΖΑ, με βάση ρεπορτάζ της «Καθημερινής». Διαψεύδει και απειλεί με μηνύσεις η Όλγα Γεροβασίλη.Η εφημερίδα στην κυριακάτικη έκδοσή της κάνει λόγο για απόπειρα συγκάλυψης, βάζοντας, εμμέσως, στο στόχαστρο την τότε υπουργό..\nΠροστασίας του Πολίτη, Όλγα Γεροβασίλη.\nΣύμφωνα με την «Κ», η οποία παρουσιάζει αποσπάσματα συνομιλιών, ο τότε αρχηγός της πυροσβεστικής εμφανίζεται να ζητά από τον πραγματογνώμονα να «θάψει» στοιχεία για την έρευνα, ενώ φέρεται να υποστηρίζει ότι έχει «άνωθεν πολιτικές εντολές».\nΜιλώντας στην ΕΡΤ, ο Βασίλης Ματθαιόπουλος, αρνήθηκε την οποιαδήποτε συνομιλία με τον πραγματογνώμονα και έκανε λόγο για ψεύδη.\nΠροειδοποιεί με μηνύσεις η Γεροβασίλη\nΑπό την πλευρά της η Όλγα Γεροβασίλη διέψευσε κατηγορηματικά το δημοσίευμα, χαρακτηρίζοντάς το ψευδές και λέγοντας ότι θα εξετάσει το ενδεχόμενο να προσφύγει στη Δικαιοσύνη.\nΑναλυτικά η ανακοίνωση της πρώην υπουργού\nΗ απάντηση στο δημοσίευμα της Καθημερινής περί πολιτικών παρεμβάσεων είναι απόλυτα κατηγορηματική: Ουδέν ψευδέστερον. Οι έρευνες εξελίχθηκαν επί των ημερών μας χωρίς καμία παρέμβαση από την πλευρά μας και με απόλυτο σεβασμό στο έργο και στις αποφάσεις της Δικαιοσύνης. Επιφυλάσσομαι για κάθε νόμιμο δικαίωμά μου.\nΠάλι παρακράτος βλέπει ο Πέτσας\nΣήμερα, σε μία ακόμη έξαρση τυμβωρυχίας, ο κυβερνητικός εκπρόσωπος έσπευσε να υιοθετήσει πλήρως το ρεπορτάζ της «Καθημερινής» και μίλησε για «έγκλημα συγκάλυψης, με τεράστιες ηθικές, πολιτικές και ποινικές».\nΚατά τον Στέλιο Πέτσα οι «αποκαλύψεις» της Καθημερινής δείχνουν ότι:\nΚαταγράφονται απειλές με χυδαίες εκφράσεις εναντίον του εμπειρογνώμονα του Σώματος.\nΔιαπιστώνεται προσπάθεια απόκρυψης κρίσιμων στοιχείων, και\nΑναδεικνύεται η πλήρης απαξίωση των εισαγγελικών Αρχών από τους τότε αρμοδίους, που παραπέμπουν σε αδίστακτο παρακρατικό μηχανισμό.\nΤέλος, ο Στέλιος Πέτσας ζητά εξηγήσεις από την Όλγα Γεροβασίλη, αλλά και την τότε ηγεσία της Πυροσβεστικής.\n- από efsyn


Εκτακτη εισφορά - σοκ στους μισθωτούς υπέρ του Ασφαλιστικού | Karditsa24\nΑΡΧΙΚΗ ΕΡΓΑΣΙΑ ΕΙΔΗΣΕΙΣ Εκτακτη εισφορά – σοκ στους μισθωτούς υπέρ του Ασφαλιστικού\nΤην ίδια ώρα εξετάζεται η επιβολή κλιμακωτής εισφοράς και στους μισθωτούς για την ενίσχυση του ασφαλιστικού συστήματος. Όπως αναφέρει δημοσίευμα της εφημερίδας Real η εισφορά ενδέχεται να ξεκινήσει ακόμη και από τους μισθούς των 1.200 ευρώ, με το βάρος να «πέφτει» σε μισθούς πάνω από 2.000 ευρώ. Έτσι από τον λογαριασμό της μισθοδοσίας μέσω του συστήματος taxis θα εισπράττεται ο φόρος μισθωτών υπηρεσιών που θα πηγαίνει στο δημόσιο ταμείο, και ταυτόχρονα οι κρατήσεις για τα ασφαλιστικά ταμεία. Πάντως αυτό δεν αναμένεται να υλοποιηθεί άμεσα καθώς δεν έχει ολοκληρωθεί ακόμη το περιουσιολόγιο από το υπουργείο Οικονομικών.\nΌπως δήλωσε πριν λίγες ημέρες ο υπουργός Εργασίας Γ. Κατρούγκαλος, στην παράδοση του πορίσματος για το ασφαλιστικό, η επιβολή πρόσθετου φόρου στα υψηλά εισοδήματα και στην μεγάλη ακίνητη περιουσία δεν είναι έξω από τη λογική της κυβέρνησης


Ο ύπνος βοηθά στην απώλεια βάρους - Forskolin coleus forskohlii 125 mg\nΠαρόλο που υπάρχουν πολλών ειδών κύτταρα στον ανθρώπινο εγκέφαλο ( ή πιο γενικά στον εγκέφαλο των σπονδυλωτών), το είδος κυττάρου που παίζει ρόλο “ πρωταγωνιστή” είναι ο. Το περίεργο είναι ότι δεν είμαι χονδρός. Βιολογικά προϊόντα: Ποια είναι τα οφέλη στην υγεία. Καλώς ήρθατε στο νέο ιατρικό site Λαμβάνοντας υπόψη τη συνεχώς αυξανόμενη χρήση του διαδικτύου στην εποχή μας & την ανάγκη που δημιουργεί για άμεση & αξιόπιστη πληροφόρηση, σχεδιάσαμε την ιστοσελίδα μας.\nΜου βρήκαν ότι έχω σπλαχνικό λίπος γύρω στα 5 κιλά. Σύντομη ανασκόπηση προαπαιτουμένων Νευρώνες.\nΟ ανανάς και η παπάγια περιέχουν ένζυμα – βρομελαΐνη και παπαΐνη αντίστοιχα- που βοηθούν να εξαφανιστεί το φούσκωμα διασπώντας τις πρωτεΐνες και διευκολύνοντας την πέψη. Αρκετά πολύ. Ποια είναι η πραγματική διαφορά μεταξύ των βιολογικών προϊόντων και αυτών που καλλιεργούνται ‘ ’ παραδοσιακά’ ’, όσον αφορά τη διατροφική τους αξία και ασφάλεια;. Ο ύπνος βοηθά στην απώλεια βάρους. - Στην εγκυμοσύνη, η διαδικασία που ξεκινά με την εκδήλωση επαναλαμβανόμενων και. Στη μέση του πρωινού: Φάε ένα τροπικό σνακ.\nΚαλές συνταγές δείπνου απώλειας βάρους\nΠόσο γρήγορα παστέλ απώλεια λίπους\nΘα φάει μόνο το κρέας και τα λαχανικά χάσουν βάρος\nΑπώλεια λίπους διατροφής κετογόνου\nΚαλώς ήρθατε στο νέο ιατρικό site Λαμβάνοντας υπόψη τη συνεχώς αυξανόμενη χρήση του διαδικτύου στην εποχή μας & την ανάγκη που δημιουργεί για άμεση & αξιόπιστη πληροφόρηση, σχεδιάσαμε την ιστοσελίδα μας. Βιολογικά προϊόντα: Ποια είναι τα οφέλη στην υγεία.\nΣχέδιο γεύματος με κέρδος βάρους για γυναίκες\nNicole richie ακραία διατροφή σχέδιο


Επιτέλους τώρα μπορείς να δεις Virtual Reality σινεμά και στην Αθήνα\nTo Flix it στη Στέγη φέρνει το Virtual Reality στο κοινό, για μια άχαστη κινηματογραφική εμπειρία που δεν έχεις ξαναζήσει.\nΣας έχουμε γράψει πολλές φορές για virtual reality ταινίες που βλέπουμε στη Βενετία και πρόσφατα στη Θεσσαλονίκη, πάντα στο πλαίσιο μεγάλων κινηματογραφικών φεστιβάλ.\nΌμως τώρα, ήρθε επιτέλους η ώρα του κοινού. Το Flix it στη Στέγη παρουσιάζει αυτό το weekend τη μοναδική ευκαιρία να νιώσεις αυτή τη μοναδική εμπειρία από πρώτο χέρι, βουτώντας στους εικονικούς κινηματογραφικούς κόσμους των 360 μοιρών.\nΔε μπορούμε φυσικά να γνωρίζουμε τι θα φέρει το μέλλον και ποια θα είναι η θέση του VR σε αυτό, όμως σε κάθε περίπτωση είναι μια τάση που προσφέρει σε δημιουργούς τη δυνατότητα να προσεγγίσουν την κινηματογραφική αφήγηση με νέους όρους, και στο κοινό μια εμπειρία που διαφέρει από τις άλλες. Στις Κάννες παρουσιάσε VR ταινία ο Ινιαρίτου, στη Βενετία ο Τσάι Μινγκ-Λιανγκ. Ανάμεσα σε αυτούς, μια πλειάδα δημιουργών που βρίσκουν στο VR έναν νέο τρόπο έκφρασης, συλλαμβάνοντας ιδέες εξαρχής για αυτό- όπως στην περίπτωση του συνταρακτικού ‘Bloodless’ για το οποίο γράψαμε από το φετινό Φεστιβάλ Θεσσαλονίκης.\nΓια να δεις λοιπόν κι εσύ κάποια ή κάποια από τις ταινίες VR που θα παιχτούν αυτό το ΣΚ στη Στέγη πρέπει να κλείσεις εγκαίρως εισιτήρια, καθώς κάθε slot χωράει μόλις 10 θεατές. Θα υπάρξουν δύο διαφορετικά πιθανά προγράμματα, ανάμεσα στα οποία επιλέγεις. Το ένα είναι το ‘Miyubi‘, το οποίο είδαμε φέτος στη Βενετία και γράψαμε πολύ αναλυτικά τα πάντα για αυτό:\n“Όπως θα περίμενε κανείς, το αμερικάνικο ‘Miyubi’ επιτίθεται στο VR με μια πιο ποπ, παιχνιδιάρικη διάθεση. Η ιστορία έρχεται μέσα από τα μάτια ενός ρομπότ που η οικογένεια κάνει δώρο στον πιτσιρικά γιο. Στην ουσία είμαστε το ρομπότ και μέσα από διαδικασία συνεχών reboots, παρακολουθούμε ένα χρόνο της ζωής της οικογένειας. Είναι μια κλασική δομή αμερικάνικης dramedy- η πυρηνική οικογένεια που τεστάρεται, ο πατέρας που προσπαθεί να ισορροπήσει τη δουλειά με τον ποιοτικό χρόνο, τα παιδιά που κοντράρονται, ο παππούς βετεράνος πολέμου με την ψυχική υγεία να φθίνει.\nΗ κάμερα είναι μονίμως ακίνητη, με την έννοια πως η κεντρική δράση συμβαίνει πάντα μπροστά σου, με τους χαρακτήρες να σε πλησιάζουν, να σου μιλάνε, να σε πειράζουν, να σου δείχνουν πράγματα. Το VR στοιχείο μπαίνει στο παιχνίδι με μια τελείως easter egg λογική, γεμίζοντας τα υπόλοια 3/4 του χώρου με αμέτρητες ’80s ποπ αναφορές, αφίσες, παιχνίδια. Περιστασιακά μπορεί να σου μιλούν χαρακτήρες σε διαφορετικά σημεία του χώρου ακόμα και εκείνοι εκτός του κυρίως πλάνου, κυρίως ο παππούς (ο οποίος δε σε συμπαθεί καθόλου).\nΣε αυτό το πλαίσιο γεμίσματος του χώρου με παιχνιδιάρικες ποπ αναφορές, το έργο διαθέτει και μια interactive διάσταση. Καθώς εξερευνάς το χώρο γύρω σου σε κάθε σκηνή, συναντάς κάποια αντικείμενα που πρέπει να συλλέξεις, δηλαδή να τα κοιτάξεις για αρκετή ώρα. Αν εντοπίσεις και τα τρία, ξεκλειδώνει μια κρυφή σκηνή που δίνει στο ‘Miyubi’ και την πιο ενδιαφέρουσα αφηγηματική του προέκταση.”\nΠέρασα καταπληκτικά με το ‘Miyubi’, ειδικά από τη στιγμή που βρήκα και τον unlockable Jeff Goldblum.\nΤο άλλο πιθανό πρόγραμμα που μπορείς να επιλέξεις, είναι μια συλλογή ταινιών μικρού μήκους με συνολική διάρκεια περίπου 35′, που συμπεριλαμβάνει τις εξής ταινίες:\n*Οι προβολές θα γίνουν το Σαββατοκύριακο 18-19 Νοεμβρίου στη Στέγη. Αναλυτικές ώρες και info στο επίσημο site.


ΕΠΙΣΗΜΟ: Ο ΠΑΟΚ κυνηγάει την αφαίρεση βαθμών του Ολυμπιακού - δορυφόρος\nΑρχική / Αθλητισμός / Νέα / ΕΠΙΣΗΜΟ: Ο ΠΑΟΚ κυνηγάει την αφαίρεση βαθμών του Ολυμπιακού\nΕΠΙΣΗΜΟ: Ο ΠΑΟΚ κυνηγάει την αφαίρεση βαθμών του Ολυμπιακού\nΣτον ΠΑΟΚ έχουν έννομο συμφέρον από την υπόθεση του Ολυμπιακού, καθώς διεκδικούν το πρωτάθλημα και κατέθεσαν αίτημα στην ΕΠΟ προκειμένου να βρεθούν στην διαδικασία της απολογίας των ερυθρόλευκων.\nΌπως διαβάσατε νωρίτερα, η Πειθαρχική Επιτροπή της ΕΠΟ κάλεσε σε απολογία τον Ολυμπιακό για τα επεισόδια του πρώτου ημιτελικού απέναντι στην ΑΕΚ στο «Γεώργιος Καραϊσκάκης». Οι ερυθρόλευκοι κλήθηκαν βάσει του άρθρου 29 του κώδικα, το οποίο αφορά την βία κατά αξιωματούχων. Στην περίπτωση που κριθούν ένοχοι τότε κινδυνεύουν με αφαίρεση έξι βαθμών.\nΌπως είναι φυσικό λοιπόν ο ΠΑΟΚ παρακολουθεί στενά την υπόθεση, αφού έχει έννομο συμφέρον. Ο «δικέφαλος του Βορρά» βρίσκεται στην 2η θέση της Σούπερ Λίγκας και στο -6 από τον πρωτοπόρο Ολυμπιακό. Στην περίπτωση που οι Πειραιώτες κριθούν ένοχοι και χάσουν τους έξι βαθμούς, τότε θα υπάρξει ισοβαθμία στην οποία υπερτερεί ο ΠΑΟΚ!\nΠριν από λίγα λεπτά, ο Δημήτρης Τσορμπατζόγλου μετέφερε στον αέρα του ΣΠΟΡ FM 94.6, πως η ΠΑΕ ΠΑΟΚ έστειλε αίτημα (Πρόσθετη Παρέμβαση) στην Πειθαρχική Επιτροπή προκειμένου να παραστεί στην διαδικασία που ξεκινάει από αύριο Πέμπτη (19/04).\nΣτην ομάδα της Θεσσαλονίκης υποστηρίζουν πως κατέθεσαν το αίτημά τους εντός των χρονικών περιθωρίων και τονίζουν πως θα πρόκειται για σκάνδαλο εφόσον η Επιτροπή δεν το κάνει δεκτό. Κι αυτό γιατί λένε στον ΠΑΟΚ ότι αφού ενημερώθηκαν για την κλήση του Ολυμπιακού σε απολογία από τις ιστοσελίδες (στις 16.01 την Τετάρτη, 18/04) ενεργοποιήθηκαν άμεσα κι απέστειλαν το αίτημά τους στην αρμόδια επιτροπή της ΕΠΟ μέσα σε 2-3 ώρες.\nΠαράλληλα, από τον δικέφαλο του Βορρά υπογραμμίζουν πως προχώρησαν στην συγκεκριμένη ενέργεια για την προάσπιση της διαδικασίας και του έννομου συμφέροντος που έχουν, ενώ δεν μπορεί να αποκλειστεί το σενάριο να ζητήσουν την κλήση επιπλέον μαρτύρων για την υπόθεση.\nΕΠΙΣΗΜΟ: Ο ΠΑΟΚ κυνηγάει την αφαίρεση βαθμών του Ολυμπιακού Reviewed by Giorgos Rusinov on Τετάρτη, Απριλίου 19, 2017 Rating: 5


ΠΟΛΙΤΙΚΗ ΕΝΗΜΕΡΩΣΗ: 09/19/12\nΤι έκανες στο Βερολίνο τον Δεκαπενταύγουστο, Ευριπίδη;...\nΈνα ταξίδι-φάντασμα στη Γερμανία φαίνεται ότι πραγματοποίησε ο Υπ.Εσωτερικών Ευριπίδης Στυλιανίδης την επομένη της Εορτής της Παναγίας, δηλαδή σε μια νεκρή πολιτικά περίοδο.\nΗ διεξαγωγή του ταξιδιού προκύπτει μέσα από... ένα έγγραφο που δημοσιεύθηκε στη Διαύγεια και με το οποίο το Υπ.Εσωτερικών αναλαμβάνει τη σχετική δαπάνη η οποία μάλιστα δεν καταγράφεται.\nΣύμφωνα με το έγγραφο, ο υπουργός θα είχε επαφές με "Γερμανούς αξιωματούχους" για θέματα των αρμοδιοτήτων του.\nΡίχνοντας μια ματιά στο καλά ενημερωμένο site του κ.Στυλιανίδη, δεν βρήκα κάποια σχετική ενημέρωση για τις επαφές του στο Βερολίνο ενώ αντίστοιχα δεν βρήκα στο Google κανένα σχετικό ρεπορτάζ που να καταγράφει την επίσκεψη του στη γερμανική πρωτεύουσα.\nΘα μπορούσε ο κ.Στυλιανίδης να μας ενημερώσει για το περιεχόμενο των επαφών στο συγκεκριμένο ταξίδι για να μην νομίζουμε ότι έκανε διακοπές με τα λεφτά του Δημοσίου;\nΠυρ και μανία, μαθαίνω πως, είναι πολλά γαλάζια στελέχη – πρώην βουλευτές, πολιτευτές κλπ – με την απόφαση που ελήφθη στο Μέγαρο Μαξίμου να μην υπάρξουν αλλαγές, αυτή τη στιγμή τουλάχιστον, στις... διοικήσεις των νοσοκομείων.\nΤα τηλέφωνα του πρώην Γραμματέα της ΝΔ, νυν υπουργού Υγείας κτυπούν από σειρά στελεχών που είχαν λάβει διαβεβαιώσεις ή πίστευαν βάσιμα ότι ήρθε η ώρα τους. Η απόφαση ελήφθη σε σύσκεψη που πραγματοποιήθηκε στο Μαξίμου με τη συμμετοχή του Δημ. Σταμάτη, Ανδ. Λυκουρέντζου και των εκπροσώπων ΠΑΣΟΚ και ΔΗΜΑΡ Στ. Αγγελούδη και Δημ. Χατζησωκράτη. Λίγο η ανάγκη να υλοποιηθούν τα περιοριστικά μέτρα, λίγο ο κίνδυνος να φάνε τα μουστάκια τους τα τρία κόμματα για τη μοιρασιά και η απόφαση παραπέμφθηκε στις καλένδες. Προς απογοήτευση πολλών «διοικητών» που έμειναν με τον… διορισμό στο χέρι.\nΕικοσιτετράωρη απεργία για την Πέμπτη κήρυξαν οι εργαζόμενοι στα μέσα σταθερής τροχιάς (μετρό, τραμ και ΗΣΑΠ).\nΟι εργαζόμενοι εκφράζουν την αντίθεσή τους στο ενδεχόμενο αύξησης της τιμής των εισιτηρίων, αντιπροτείνοντας το κόστος του εισιτηρίου να πέσει στο ένα ευρώ από το 1,40 που είναι σήμερα.\nΥπενθυμίζεται ότι από το 2013, σύμφωνα με το μερσοπρόθεσμο πρόγραμμα, προβλέπονται μεγάλες αυξήσεις στα εισιτήρια που θα φτάσουν ως και το 25%.\nΟ Μιχελάκης στον Παπανδρέου :"Να τα πεις στην απολογία σου"\nΣυνεχίζεται η αντιπαράθεση που έχει ξεσπάσει ανάμεσα στον Γιάννη Μιχελάκη και τον Γιώργο Παπανδρέου. Ο βουλευτής της Νέας Δημοκρατίας απάντησε πριν από λίγο στον πρώην πρωθυπουργό για τα όσα ανέφερε στην ανακοίνωση που εξέδωσε το γραφείο Τύπου.\nΤην έγκρισή του για την ιδιωτικοποίηση του ΟΠΑΠ έδωσε το διοικητικό συμβούλιο του Ταμείου Αξιοποίησης Δημόσιας Περιουσίας του Δημοσίου (ΤΑΙΠΕΔ), ορίζοντας συγκεκριμένες προθεσμίες για τα Κρατικά Λαχεία και την Κασσιώπη στην Κέρκυρα.\nΣύμφωνα με το ΤΑΙΠΕΔ η δημοσίευση της πρόσκλησης ενδιαφέροντος και η έναρξη της διαγωνιστικής διαδικασίας για την πώληση του 29% του ΟΠΑΠ (στο Δημόσιο θα απομείνει περίπου 5%) αναμένεται τις επόμενες ημέρες. Η πώληση θα γίνει με διεθνή ανοικτό πλειοδοτικό διαγωνισμό, ενώ η προεπιλογή των υποψηφίων θα γίνει με χρηματοοικονομικά κριτήρια.\nΣχετικά με την ιδιωτικοποίηση των κρατικών λαχείων, αυτή θα γίνει με σύμβαση παραχώρησης. Οι συμμετέχοντες θα κληθούν να υποβάλουν δεσμευτικές οικονομικές προσφορές εντός 45 ημερών.\nΣτη συνεδρίαση του Δ.Σ. του ΤΑΙΠΕΔ συζητήθηκε εκτενώς και το θέμα της αξιοποίησης του Ελληνικού και η διαδικασία για την επόμενη φάση του διαγωνισμού (υποβολή δεσμευτικών τεχνικών και οικονομικών προσφορών) αναμένεται να οριστικοποιηθεί στην επόμενη συνεδρίαση του διοικητικού συμβουλίου του Ταμείου.http://newpost.gr\nΥπερκαλύφθηκε ο φετινός στόχος για 15.000 αποχωρήσεις δημοσίων υπαλλήλων\nΝέο κύμα φυγής λόγω αλλαγών Ασφαλιστικού\nΟ στόχος για μείωση του αριθμού των δημοσίων υπαλλήλων κατά 15.000 που είχε θέσει η τρόικα για το σύνολο του 2012, έχει ήδη υπερκαλυφθεί, σύμφωνα με τον γενικό διευθυντή του Ταμείου Προνοίας Δημοσίων Υπαλλήλων, Νίκο Καλάκο.\n«Αυτή τη στιγμή έχουν (από τις αρχές του έτους) ήδη αποχωρήσει από το στενό Δημόσιο τομέα 17.500» αποκάλυψε ο κ. Κολάκος μιλώντας στο Βήμα FM 99,5. Από αυτούς οι 6.600 είναι εκπαιδευτικοί.\nΕκτίμησε, μάλιστα, ότι εξαιτίας του νέου κύματος φυγής που προκαλεί η αναμόχλευση του Ασφαλιστικού και η συζήτηση για νέα αύξηση του ορίου ηλικίας συνταξιοδότησης, οι αποχωρήσεις έως το τέλος του έτους θα υπερβούν τις 25.000.\nΣυνωστισμός για εφάπαξ\nΠαράπλευρη απώλεια, όμως, των ιδεών για νέα αύξηση των ορίων ηλικίας συνταξιοδότησης, θα είναι και η επέκταση τους επόμενους δύο μήνες της ήδη μακροσκελούς λίστας αναμονής για τη χορήγηση εφάπαξ από το ίδιο Ταμείο.\nΗ εν λόγω λίστα ήδη αριθμεί 56.000 συνταξιούχους, οι οποίοι μάλιστα -και μέχρι να κλείσει το περιβόητο νέο πακέτο μέτρων των 11,9 δισ. ευρώ- είναι άγνωστο πότε θα λάβουν την παροχή που δικαιούνται, αλλά και το ύψος αυτής δεδομένου ότι προωθείται νέα μείωση και αναδρομική εισφορά.\n«Μέχρι σήμερα περιμένουν για το εφάπαξ 56.000 και πολύ φοβάμαι ότι σε δύο μήνες από σήμερα θα έχουν αυξηθεί κατά πολύ, διότι παρατηρείται αυτές τις μέρες νέα φυγή στο Δημόσιο, λόγω αναμόχλευσης του ασφαλιστικού συστήματος της χώρας και της αυξήσεως του ορίου ηλικίας ... πολλές γυναίκες που μπορούν να φύγουν σε ηλικία 55 ετών θα εγκαταλείψουν δυστυχώς το Δημόσιο και θα αυξηθούν και τα ελλείμματα στα ασφαλιστικά ταμεία και οι ουρές της αναμονής» εξήγησε ο κ. Καλάκος.\nΑκούστε τη συνέντευξη του Ν.Καλάκου στον Βήμα FM\nΔεν περιλαμβάνει απολύσεις το μοντέλο διοικητικής μεταρρύθμισης τονίζει ο Μανιτάκης\nΕφαρμογή της συνταξιοδοτικής ωρίμανσης\nΟ υπουργός Διοικητικής Μεταρρύθμισης Αντώνης Μανιτάκης στην εκδήλωση της Ένωσης των Βελγικών επιχειρήσεων (Φωτογραφία: Ευρωκίνηση )\nΔιαλύει την έντονη φημολογία για απολύσεις στο Δημόσιο ο υπουργός Διοικητικής Μεταρρύθμισης, καθηγητής Αντώνης Μανιτάκης, ξεκαθαρίζοντας ότι στο μοντέλο διοικητικής μεταρρύθμισης που θα ακολουθηθεί δεν περιλαμβάνονται απολύσεις.\nΠροκειμένου να μειωθεί ο αριθμός των δημοσίων υπαλλήλων, διευκρίνισε, θα ακολουθηθεί πιστά ο κανόνας μια πρόσληψη για πέντε αποχωρήσεις, ενώ σε εφαρμογή θα τεθεί και η πρόταση του υπουργείου για συνταξιοδοτική ωρίμανση, δηλ. πρόωρη εθελούσια συνταξιοδότηση με εξαγορά τριών πλασματικών χρόνων.\nΒασει των στοιχείων που παρουσίασε, ο κ. Μανιτάκης τόνισε ότι ο στόχος για 150.000 λιγότερους υπαλλήλους μέχρι το 2015, όχι μόνο θα επιτευχθεί, αλλά θα υπερκαλυφθεί υπερβαίνοντας κατά πολύ τις 200.000 αποχωρήσεις.\nΣτα τέλη του 2015 ο δημόσιος τομέας στην Ελλάδα θα μετρά περίπου 600.000 εργαζομένους και θα είναι περίπου κατά το 1/3 μικρότερος σε σχέση με το 2009 πριν από την κρίση, υπογράμμισε.\nΜπορεί, λοιπόν, η συνεδρίαση να κύλησε? χαλαρά, υπήρχαν και στιγμές που εκτοξεύτηκαν πυρά από βουλευτές προς την κυβέρνηση για τη διαπραγμάτευση και το ...αποτέλεσμα. Θ. Τζάκρη και Γ. Κουτσούκος ήταν οι πιο αιχμηροί ? όχι βέβαια ότι δήλωσαν πως θα καταψηφίσουν τα νέα μέτρα. Η απουσία Λοβέρδου φυσικά και σχολιάστηκε από βουλευτές και στελέχη. Μάλιστα, μία κυρία και δύο κύριοι (πρώην ή νυν βουλευτές, δεν έχει σημασία) που στηρίζουν σκληρά την ηγεσία του ΠΑΣΟΚ, έλεγαν ότι «ο Ανδρέας μπορεί να το ξανασκεφτεί και να μείνει εντός». Τι ακριβώς να ξανασκεφτεί όμως ο Ανδρέας; Χθες, άλλωστε, ο Ευ. Βενιζέλος του έδειξε (χωρίς να τον κατονομάσει) την πόρτα...\nΒΟΛΕΣ ΣΤΟΥΡΝΑΡΑ ΚΑΤΑ ΠΑΣΟΚ ΓΙΑ ΤΗΝ ΓΚΡΙΝΙΑ ΚΑΙ ΤΗΝ ΚΡΙΤΙΚΗ\nΥγεία, Άμυνα και ΟΤΑ κλείνουν την «τρύπα» των 2 δισ.\nΟλοκληρώθηκε η συνάντηση του υπουργού Οικονομικών Γιάννη Στουρνάρα με τους επικεφαλής της τρόικας, με μια πρώτη συμφωνία να φαίνεται να επιτυγχάνεται για την κάλυψη του κενού των 2 δισ. ευρώ, στο συνολικό πακέτο των 11,6 δισ.\nΣύμφωνα με υψηλόβαθμο στέλεχος του υπουργείου Οικονομικών εμφανιζόταν «τρύπα» της ταξης των 2 δισ. ευρώ, με τον περιορισμό του του κενού, να προέρχεται από περικοπές στις δαπάνες σε Υγεία, 'Αμυνα και Τοπική Αυτοδιοίκηση.\nΓια την αύξηση των ορίων ηλικίας για τη συνταξιοδότηση από τα 65 στα 67 έτη, δήλωσε ότι το ζήτημα αυτό παραμένει πάντα στο τραπέζι των διαπραγματεύσεων.\nΣημειώνεται ότι τα στελέχη του οικονομικού επιτελείου θεωρούν πολύ σημαντικό το μακροοικονομικό σενάριο, καθώς από το ύψος της ύφεσης θα εξαρτηθεί και το εάν η τρόικα απαιτήσει πρόσθεταμέτρα.\nΒολές Στουρνάρα κατά ΠΑΣΟΚ\nΚύκλοι του υπουργού Οικονομικών εξέφρασαν τη δυσαρέσκεια του Γιάννη Στουρνάρα για την γκρίνια και την κριτική που δέχεται το οικονομικό επιτελείο της κυβέρνησης, την ώρα που οι διαπραγματεύσεις βρίσκονται σε κρίσιμο σημείο. Χαρακτηριστικά αναφέρθηκε ότι τόνισαν ότι «δεν καταλαβαίνουν την γκρίνια και τις διαρροές και ότι τα μέτρα έχουν δοθεί αναλυτικά στα κόμματα. Τους προτείναμε να έρθουν στο τραπέζι των διαπραγματεύσεων και αρνήθηκαν. Τη στιγμή που ο κ. Στουρνάρας με το επιτελείο του παλεύουν για να συμπληρωθεί το πακέτο των 11,5 δισ. δε βλέπουμε καμία χείρα βοηθείας, παρά μόνο κριτική και γκρίνια» επισημάνθηκε.\nΥπενθυμίζεται ότι νωρίτερα το ΠΑΣΟΚ, με δήλωση της εκπροσώπου του, Φώφης Γεννηματά, άσκησε σκληρή κριτική στον πρωθυπουργό, Αντώνη Σαμαρά την πολιτική που ακολουθεί η κυβέρνηση, τονίζοντας εκ νέου πως δεν θα δεχθεί οριζόντιες περικοπές σε μισθούς και συντάξεις.http://newpost.gr\nΑπάντηση Παπανδρέου σε Μιχελάκη: H θλίψη του γεννά παραφροσύνη\nΕπίθεση εξαπέλυσε ο πρώην πρωθυπουργός Γιώργος Παπανδρέου στον βουλευτή της ΝΔ,Γιάννη Μιχελάκη με αφορμή τα «πυρά» του δεύτερου και την έκκλησή του να παραδώσει τη βουλευτική του έδρα.\nΜε ανακοίνωση του πολιτικού του γραφείου ο κ. Παπανδρέου κάνει λόγο για «διατεταγμένη υπηρεσία παραπλάνησης και συγκάλυψης» στην οποία βρίσκεται ο πρώην εκπρόσωπος της ΝΔ.\nΚαι αυτό, γιατί η εν τοις πράγμασι επιβεβαίωση της πολιτικής και των επιλογών του ΓιώργουΠαπανδρέου και της κυβέρνησης του ΠΑΣΟΚ, αποτελεί καθημερινό γεγονός.\nΑν δεν υπήρχε αυτή η τιτάνια προσπάθεια που προηγήθηκε, γιατί κάποιοι ανέλαβαν τις ευθύνες τους απέναντι στη χώρα και τον Ελληνικό λαό -χωρίς τον φόβο του πολιτικού κόστους- την ώρα που κάποιοι άλλοι λιποτακτούσαν, σήμερα δεν θα υπήρχε βήμα για να ομιλούν. Ούτε ο κ. Μιχελάκης ούτε και οι πάσης φύσεως τιμητές - σχολιαστές.\nΑλήθεια, τι άλλο μπορούν να κάνουν ή να πουν σήμερα, εφόσον δεν τολμούν να αναγνωρίσουν με ειλικρίνεια τις δικές τους ευθύνες και εν τέλει την αλλαγή πολιτικής και την υιοθέτηση εκείνης που ακολούθησε η Κυβέρνηση του ΠΑΣΟΚ; Το μόνο που τους απομένει είναι η λάσπη εναντίον της τότε Κυβέρνησης και του Γιώργου Παπανδρέου. Πώς αλλιώς να εξηγήσουν στον Ελληνικό λαό, ότι δεν υπήρχε καλύτερος εναλλακτικός δρόμος;\nΒεβαίως, δεν είναι ο μοναδικός άξιος χειριστής της εύκολης και ανεύθυνης προπαγάνδας που κυριάρχησε τα τρία τελευταία χρόνια, όπως αποδεικνύεται και σήμερα. Και για αυτό έχουν βαριές ευθύνες. Τώρα όμως προέχει να συνεχιστεί η εθνική προσπάθεια».http://newpost.gr\nΚατά την σημερινή επίσκεψη του Υπουργού Προστασίας του Πολίτη στην Γενική Αστυνομική Διεύθυνση Αττικής, και με αφορμή ερώτηση δημοσιογράφου, ο Νίκος Δένδιας δεν απέκλεισε το ενδεχόμενο να χρησιμοποιηθούν οι υδροφόρες σε ενδεχόμενα επεισόδια στις απεργιακές κινητοποιήσεις της ερχόμενης εβδομάδας.\nΓια τις απεργιακές κινητοποιήσεις και τις πορείες συζητήσατε κάτι σε επίπεδο σχεδιασμού;\nΚαταρχήν ένα πράγμα νομίζω πρέπει να είναι ο κοινός τόπος όλων: ότι οι Έλληνες πολίτες έχουν το δικαίωμα να διαμαρτύρονται, έχουν το δικαίωμα να διαδηλώνουν. Αυτό είναι συνταγματικό και δημοκρατικό δικαίωμα και ουδείς δικαιούται και προτίθεται να τους το αφαιρέσει. Από την άλλη πλευρά, εκτός από το δικαίωμα στην απεργία και στη διαμαρτυρία, νομίζω ότι επίσης όλοι μπορούμε να συμφωνήσουμε ότι αναφαίρετο είναι και το δικαίωμα των Ελλήνων πολιτών στην εργασία και την ομαλή συνέχεια της ζωής. Μέσα σε αυτό το πλαίσιο, λοιπόν, χρειάζεται να βρούμε την χρυσή τομή. Είμαι απολύτως βέβαιος ότι με ένα σωστό σχεδιασμό, η χρυσή τομή θα βρεθεί. Απλώς αυτό που θέλω να διαβιβάσω είναι η εξής παράκληση προς την Ελληνική κοινωνία: ότι σε αυτές τις εξαιρετικά δύσκολες στιγμές που περνάει η πατρίδα, πρέπει να διατηρήσουμε όλοι την ψυχραιμία μας, να σεβόμαστε όλοι τα δικαιώματα των άλλων, μέσα στο πλαίσιο που η Δημοκρατία και το Κράτος Δικαίου επιβάλλει.\nΑν χρειαστεί, τις υδροφόρες με το νερό θα τις χρησιμοποιήσετε;\nΘα χρησιμοποιήσουμε οποιοδήποτε μέσο είναι απαραίτητο για να διασφαλίσουμε την υγεία, την περιουσία, τη ζωή των Ελλήνων πολιτών και την ύπαρξη του Κράτους Δικαίου.\nTα 49 δισ ευρώ ή στο 22,6% του ΑΕΠ έφτασαν για την περίοδο 2010-2012 οι θυσίες των Ελλήνων, σύμφωνα με τον αναπληρωτή υπουργό Οικονομικών, Χρήστο Σταϊκούρα, ο οποίος μιλώντας στην αρμόδια Επιτροπή της Βουλής, έκλεισε την παρουσίαση των στοιχείων για την πορεία εκτέλεσης του κρατικού προϋπολογισμού, κατά το 8μηνο Ιανουαρίου-Αυγούστου 2012 με το μήνυμα "είμαι ρεαλιστικά αισιόδοξος ότι θα τα καταφέρουμε".\nΤο ζητούμενο είναι, τόνισε, να "ενώσουμε όλοι δυνάμεις για ένα εθνικό οδικό χάρτη που θα ενσωματώνει όρους που έχουν συμφωνηθεί με τους εταίρους και επισήμανε ότι η κυβέρνηση προσπαθεί να μειώσει το μερίδιο των θυσιών των Ελλήνων πολιτών".\n"Είναι τεράστιες οι θυσίες, χωρίς να υπολογίζονται και οι πρόσθετες" είπε χαρακτηριστικά και υπογράμμισε ότι πρέπει "να τερματιστεί ο καθοδικός κύκλος της οικονομίας".\n"Υπάρχουν, ήδη, κάποια ελπιδοφόρα μηνύματα ότι επανερχόμαστε ενός των δημοσιονομικών πλαισίων" δήλωσε ο κ. Σταϊκούρας και συγκεκριμενοποίησε, τόνισε:\nΠρόσθεσε , εξάλλου, ότι παραμένουν οι ανησυχίες στο σκέλος των εσόδων, ενώ τόνισε ότι η ύφεση, στο τέλος του τρέχοντος έτους, θα φτάσει το 6% έως 7%.\nΠΑΣΟΚ η είδηση έχουν ανάψει φωτιές και οι πολιτικοί της φίλοι, όπως αναφέρει το enikos.gr, έχουν αναλάβει να την αποτρέψουν από την απόφασή της...\nΣτις 15.000 ευρώ το εισοδηματικό κριτήριο για το επίδομα πετρελαίου...\nΣε εξέλιξη βρίσκεται στο υπουργείο Οικονομικών σύσκεψη για τα κριτήρια βάσει των οποίων θα χορηγηθεί το λεγόμενο επίδομα πετρελαίου. Σύμφωνα με πληροφορίες το εισοδηματικό κριτήριο ορίστηκε στις 15.000 ευρώ για τον φορολογούμενο χωρίς... παιδιά με κλιμακωτή αύξηση έως τα 30.000 ευρώ για οικογένεια με τέσσερα παιδιά.\nΗ χώρα θα χωριστεί σε τέσσερις ζώνες, με ανάλογο πλαφόν επιδότησης. Το πλαφόν θα κυμαίνεται από τα 100 έως τα 400 ευρώ ανάλογα με τη γεωγραφική ζώνη...\nΣΥΓΓΕΝΕΙΣ ΕΙΣΕΠΡΑΤΤΑΝ ΤΗ ΣΥΝΤΑΞΗ ΑΠΟ 11.000 ΠΕΘΑΜΕΝΟΥΣ\nΤα χρήματα από τις συντάξεις που καταβλήθηκαν σε πεθαμένους συνταξιούχους θα διεκδικήσει μέσω της Δικαιοσύνης το υπουργείο Εργασίας. Πρόκειται για 11.190 περιπτώσεις...\nΈντονες αποδοκιμασίες των απόστρατων αξιωματικών των Ειδικών Δυνάμεων - που διαμαρτύρονται για τις περικοπές στις συντάξεις και στα ειδικά μισθολόγια- κατά του προέδρου των "Ανεξάρτητων" , Π. Καμμένου, στο Σύνταγμα, όταν..\nπαρευρέθη στο σημείο για να τους συμπαρασταθεί..


Ε.Π.Σ.Βοιωτίας: Συναντήσεις ουσίας…\nYou are at:Home»ΠΟΔΟΣΦΑΙΡΟ ΒΟΙΩΤΙΑ»Ε.Π.Σ.ΒΟΙΩΤΙΑΣ»Ε.Π.Σ.Βοιωτίας: Συναντήσεις ουσίας…\nBy stereasports.gr on\t 1 Οκτωβρίου 2019 Ε.Π.Σ.ΒΟΙΩΤΙΑΣ, ΕΠΙΛΟΓΕΣ, ΠΟΔΟΣΦΑΙΡΟ ΒΟΙΩΤΙΑ\nΟ πρόεδρος της Ε.Π.Σ. Βοιωτίας Κώστας Νίκας συναντήθηκε με το νέο Δήμαρχο Θηβαίων, Γιώργο Αναστασίου άλλα και με τον Αντιδήμαρχο Αναστάσιο Καμουτσή και έθεσαν στο… τραπέζι όλα τα φλέγοντα θέματα των ομάδων του Δήμου Θηβαίων όπως επίσης και το τεράστιο πρόβλημα των γηπέδων.\nΤις επόμενες ημέρες η διοίκηση της Ε.Π.Σ.Β. θα πραγματοποιήσει σειρά συναντήσεων με όλους τους Δημάρχους της Βοιωτίας αλλά και με την Αντιπεριφερειάρχη Βοιωτίας Φανή Παπαθωμά προκειμένου να τεθούν επί τάπητος τα προβλήματα του Βοιωτικού Ποδοσφαίρου!!\nPrevious ArticleΣτοιχηματικές «βόμβες» από 2.27 έως… 7.20 και 11.00!\nNext Article Βοιωτία: Πρεμιέρα στη β’


Μάχη του Δημητρίτζη - Η καθοριστική Βυζαντινή νίκη\nΜάχη του Δημητρίτζη – Η καθοριστική Βυζαντινή νίκη\n7/11/2018 - 1:00πμ\nΗ Μάχη του Δημητρίτζη διεξήχθη στην περιοχή του σημερινού Σιδηροκάστρου Σερρών, το έτος 1185 μεταξύ των δυνάμεων του Βυζαντινού στρατού και των Νορμανδών του Βασιλείου της Σικελίας, οι οποίοι είχαν πρόσφατα αλώσει την δεύτερη μεγαλύτερη πόλη της Βυζαντινής Αυτοκρατορίας, τη Θεσσαλονίκη. Η μάχη έληξε με τη Βυζαντινή νίκη, η οποία ήταν καθοριστική καθώς τερμάτισε οριστικά την Νορμανδική απειλή για την Αυτοκρατορία.\nΦωτογραφία από vizantinaistorika: Η προφορική παράδοση αναφέρει ότι το χωριό Δημητρίτζι οφείλει την ονομασία του στον επιφανή στρατηγό Δημητρίτσα, ο οποίος σκοτώθηκε μαχόμενος γενναία στην ιστορική μάχη των βυζαντινών στρατευμάτων κατά των Νορμανδών (7 Νοεμβρίου 1185). Στο χωριό έχει ανεγερθεί μνημείο της μάχης\nΗ πτώση της Θεσσαλονίκης και η Νορμανδική προέλαση προς την Κωνσταντινούπολη επίσπευσε την πτώση του Βυζαντινού αυτοκράτορα Ανδρόνικου Α΄ Κομνηνού και την ανάδειξη του Ισαάκιου Β΄ Άγγελου. Η ανάδειξη του νέου αυτοκράτορα είχε ως επακόλουθο μία εισροή από εθελοντές από την Βυζαντινή Ανατολία με σκοπό την μάχη εναντίον των Νορμανδών.\nΟ Ισαάκιος εξόπλισε και πλήρωσε αυτές τις στρατιωτικές μονάδες, και τις έστειλε να ενωθούν με τον στρατό ξηράς που είχε ήδη συγκεντρώσει υπό την εποπτεία του έμπειρου στρατηγού Αλέξιου Βράνα, ο οποίος είχε τοποθετηθεί ώστε να εμποδίσει την Νορμανδική προέλαση. Στον στρατό ξηράς έστειλε 4,000 λίβρες από χρυσό ως πληρωμή και δωρεά.\nΟ Νορμανδικός στρατός που είχε καταλάβει την Θεσσαλονίκη είχε χωρισθεί σε τρία μέρη, ένα μέρος είχε παραμείνει στην Θεσσαλονίκη, ο κύριος στρατός κατευθύνθηκε ανατολικά προς τις πόλεις Αμφίπολη και Σέρρες κοντά στον ποταμό Στρυμόνα, ενώ μία προφυλακή προωθήθηκε περαιτέρω στην Εγνατία Οδό προς την Κωνσταντινούπολη, πλησιάζοντας την Μοσυνούπολη, την οποία και κατέλαβε.\nΟ Χωνιάτης γράφει ότι οι Νορμανδοί, έχοντας συναντήσει λιγοστή αντίσταση μέχρι τότε, είχαν αποκτήσει υπερβολική αυτοπεποίθηση και είχαν γίνει απερίσκεπτοι. Ο ενισχυμένος Βυζαντινός στρατός ύπο τον Βράνα επιτέθηκε στην προωθημένη Νορμανδική προφυλακή, οδηγώντας σε άτακτη φυγή τμήμα αυτής της δύναμης και καταδιώκοντας την πίσω στην πόλη προτού εν τέλει την νικήσει έξω από τα τείχη της. Οι πύλες της Μοσυνούπολης πυρπολήθηκαν και οι Βυζαντινοί επιτέθηκαν, σκοτώνοντας τους αμυνόμενους Νορμανδούς.\nΟ Βράνας οδήγησε το στράτευμά του εναντίον των Νορμανδών οι οποίοι είχαν εκτελέσει τακτική καμένης γης γύρω από την περιοχή της Αμφίπολης και των Σερρών, συναντώντας τους, σύμφωνα με τον Νικήτα Χωνιάτη, στον τόπο «τον λεγόμενον του Δημητρίτζη» (σύγχρονο Σιδηρόκαστρο), βορειοδυτικά των Σερρών. Ο Χωνιάτης, η κύρια πηγή για την μάχη, δεν περιγράφει την σύγκρουση με ιδιαίτερη λεπτομέρεια όσον αφορά το κομμάτι της στρατιωτικής τακτικής. Αντ’ αυτού, υπογραμμίζει την αυτοπεποίθηση των Βυζαντινών στρατευμάτων η οποία είχε κερδηθεί από την πρόσφατη επιτυχία στην Μοσυνούπολη, και την απώλεια ηθικού που είχαν υποστεί οι Νορμανδοί για τον ίδιο λόγο. Οι Νορμανδοί αρχικά προσφέρθηκαν να διαπραγματευτούν και μήνυσαν για ειρήνη. Ο Βράνας ερμήνευσε την κίνηση αυτή ως δείγμα αδυναμίας και δειλίας.\nΣτις 7 Νοεμβρίου ο Βυζαντινός στρατός εξαπέλυσε μία αιφνίδια επίθεση εναντίων των Νορμανδών και τους έτρεψε σε φυγή. Οι Νορμανδοί δέχθηκαν την αρχική επίθεση με κάποια επιτυχία, αλλά, μετά από μία ασταθή διαμάχη, υποχώρησαν λόγω της παρορμητικής βυζαντινής επίθεσης και τράπηκαν σε φυγή. Κάποιοι σκοτώθηκαν κατά την φυγή, άλλοι οδηγήθηκαν προς τον Στρυμόνα, πολλοί πιάστηκαν αιχμάλωτοι πολέμου.\nΗ Βυζαντινή νίκη ήταν ολοκληρωτική: οι Νορμανδοί ηγέτες, ο Κόμης Ριχάρδος της Ακέρα και ο Κόμης Βαλδουίνος (ή Αλδουίνος), πιάστηκαν και οι δύο ως αιχμάλωτοι πολέμου.\nΚαταδιωκόμενοι από τους Βυζαντινούς, οι επιζήσαντες Νορμανδοί κατέφυγαν στην Θεσσαλονίκη, η οποία εγκαταλείφθηκε δίχως μάχη: τα υπολείμματα του Νορμανδικού στρατού κατέφυγαν στην θάλασσα με πολλά από τα πλοία έπειτα να χαθούν σε καταιγίδες. Όσοι Νορμανδοί δεν κατάφεραν να διαφύγουν στην Θεσσαλονίκη σκοτώθηκαν από τα Αλανικά στρατεύματα του Βυζαντινού στρατού προς εκδίκηση του θανάτου των ομοεθνών τους οι οποίοι σκοτώθηκαν όταν η πόλη αλώθηκε.\nΟ Νορμανδικός στόλος υπό τον Ταγκρέδο της Σικελίας, ο οποίος βρισκόταν στην Θάλασσα του Μαρμαρά, επίσης αποχώρησε.\nΗ πόλη του Δυρραχίου στην Αδριατική θάλασσα ήταν το μόνο μέρος των Βαλκανίων (της χερσονήσου του Αίμου) η οποία παρέμεινε ως Νορμανδική κτήση και έπεσε την ερχόμενη άνοιξη έπειτα από πολιορκία, αποτελεσματικά αποτρέποντας την απόπειρα Σικελικής κατάκτησης της Αυτοκρατορίας.\nΤο Βασίλειο της Σικελίας υπέστη τεράστιες απώλειες σε νεκρούς και αιχμαλώτους. Παραπάνω από τέσσερις χιλιάδες αιχμάλωτοι πολέμου στάλθηκαν στην Κωνσταντινούπολη, όπου υπέστησαν κακουχίες στα χέρια του Ισαάκιου Β’.


Stuart G. Bailey – Σχεδιασμός υπηρεσιών σε ένα πρόγραμμα σπουδών σχεδιασμού προϊόντων: Δημιουργώντας οφέλη για την εκπαίδευση αλλά και για τους οργανισμούς υπηρεσιών | Re-public : re-imagining democracy\nΥπήρξαν επίσης και άλλα ενδιαφέροντα αποτελέσματα που προέκυψαν από τις εργασίες. Τόσο οι σπουδαστές όσο και οι διδάσκοντες, επωφελούμενοι από την επαφή με επαγγελματίες σχεδιαστές υπηρεσιών, κατανοήσαμε την αξία της παροχής σχεδιαστικών εργαλείων και πρωτοτύπων στον οργανισμό-πελάτη. Αυτά τα εργαλεία και πρωτότυπα χρησιμοποιήθηκαν για την εσωτερική κυκλοφορία των προτάσεων υπηρεσιών, αλλά είχαν το επιπλέον όφελος ότι ευαισθητοποίησαν τον οργανισμό για τον τρόπο σκέψης και τις διαδικασίες σχεδιασμού υπηρεσιών. Στο διάστημα των δύο τελευταίων καλοκαιρινών διακοπών, δύο φοιτητές κάθε χρόνο απασχολήθηκαν με πρακτική άσκηση για να αναπτύξουν ιδέες που είχαν προκύψει στη διάρκεια των εργασιών. Επίσης, κάποια από τα αποτελέσματα των εργασιών χρησιμοποιήθηκαν για την ανάπτυξη σχεδιαστικών προδιαγραφών (briefs) για γραφεία συμβούλων σχεδιασμού υπηρεσιών.\nΠολυάριθμα ήταν τα οφέλη για τους φοιτητές και το προσωπικό στο τμήμα σχεδιασμού προϊόντων, για τον οργανισμό-πελάτη, αλλά και οι μετέπειτα επαγγελματικές ευκαιρίες για τους φοιτητές και τις εταιρείες. Ορισμένα από αυτά τα οφέλη θα μπορούσαν να έχουν προβλεφθεί, αλλά πολλά δεν είχαν προβλεφθεί και εντοπίστηκαν μέσα από ανάλυση εκ των υστέρων.\nΟ σχεδιασμός προϊόντων και ο σχεδιασμός υπηρεσιών μπορεί σε πρώτη ματιά να μη φαίνονται συμβατοί τομείς, διαπιστώσαμε όμως ότι δεν είναι μόνο συμβατοί αλλά και συμβιωτικοί. Κάθε τομέας μπορεί να ωφεληθεί από τον άλλο και να ενισχυθούν αμοιβαία. Όλο και περισσότερα προϊόντα δεν μπορούν να υπάρξουν χωρίς τις υπηρεσίες που τα στηρίζουν και οι υπηρεσίες συχνά διευκολύνονται από τη χρήση προϊόντων και την αλληλεπίδραση με αυτά. Επιπλέον, οι δεξιότητες που χρειάζονται για μια ανθρωποκεντρική προσέγγιση στο σχεδιασμό προϊόντων δεν είναι τόσο απομακρυσμένες από αυτές που απαιτούνται για το σχεδιασμό υπηρεσιών. Ο σχεδιασμός προϊόντων εξάλλου είναι κάτι παραπάνω από το σχεδιασμό αντικειμένων και προϊόντων, περιλαμβάνει και την εμπειρία της χρήσης τους. Δεν είναι δύσκολο λοιπόν να δεχτούμε ότι η αλληλεπίδραση με τα προϊόντα και την υπηρεσία που αυτά υποστηρίζουν παίζει επίσης μεγάλο ρόλο στην εμπειρία του χρήστη. Αν οι σχέσεις μεταξύ προϊόντων, αλληλεπίδρασης και υπηρεσιών είναι προβληματικές, τότε θα προκύψει φτωχή εμπειρία για τους χρήστες.\nΕδώ και πάνω από δέκα χρόνια, το τμήμα σχεδιασμού προϊόντων στο Glasgow School of Art αναγνώρισε ότι ο κλάδος σχεδιασμού προϊόντων εξελισσόταν. Δεν ήταν πια αρκετό να παράγονται φοιτητές που ήταν απλώς ικανοί στο σχεδιασμό λειτουργικών και καλαίσθητων προϊόντων. Ως συνέπεια αυτής της παραδοχής, εισήχθησαν θέματα κοινωνικών επιστημών για να βελτιώσουν τις ερευνητικές δεξιότητες των φοιτητών καθώς και την κατανόησή τους για το κοινωνικό και χρηστικό πλαίσιο μέσα στο οποίο θα εντάσσονταν τα προϊόντα που σχεδίαζαν. Ο διαδραστικός σχεδιασμός (interaction design) και ο σχεδιασμός προϊόντων (product design) αλληλοσυμπληρώνονται εύκολα και οι πρόσφατα αποκτημένες κοινωνικές δεξιότητες βελτίωσαν τη συνεργασία μεταξύ διαδραστικού σχεδιασμού και σχεδιασμού προϊόντων.\nΤώρα τελευταία, η μορφή του κατασκευαστικού κλάδου στη Μεγάλη Βρετανία αλλάζει, και μαζί του αλλάζει και ο ρόλος του σχεδιαστή προϊόντων. Γίνεται σταδιακά αναγκαίο να έχει κανείς γνώση των κοινωνικών και πολιτικών επιδράσεων στη σχεδιαστική διαδικασία και επίσης γνώση του πώς η σχεδιαστική διαδικασία μπορεί με τη σειρά της να επηρεάσει τις κοινωνικές και πολιτικές στρατηγικές της βιομηχανίας. Πολλοί από τους απόφοιτούς μας από το τμήμα σχεδιασμού προϊόντων ασχολήθηκαν με ανάπτυξη στρατηγικών για σχεδιασμό προϊόντων ή με ανάπτυξη υπηρεσιών, παρά με σχεδιασμό των ίδιων των προϊόντων. Ήταν αναγκαίο για μας να ανταποκριθούμε σε αυτή τη νέα αγορά για τους απόφοιτούς μας και να τους εξοπλίσουμε με την απαραίτητη γκάμα δεξιοτήτων και γνώσεων.\nΑναπτύσσοντας το σχεδιασμό υπηρεσιών στην εκπαίδευση σχεδιασμού προϊόντων\nΟι φοιτητές σχεδιασμού προϊόντων είναι εξοικειωμένοι με το λεξιλόγιο και τους όρους που χρησιμοποιούνται στο ντιζάιν, αλλά διαπιστώθηκε αρκετά νωρίς ότι, όταν συζητούσαν πρότζεκτ υπηρεσιών με πελάτες, έπρεπε να προσαρμόσουν τη γλώσσα που χρησιμοποιούσαν, καθώς και τις οπτικές και επικοινωνιακές τους δεξιότητες. Οι δεξιότητες αυτές καθαυτές δεν ήταν απαραίτητα καινούριες για τους φοιτητές, αλλά ήταν νέος ο τρόπος με τον οποίο χρησιμοποιούνταν. Υπάρχουν παραλληλισμοί μεταξύ της διαδικασίας που χρησιμοποιείται στο σχεδιασμό υπηρεσιών και στο σχεδιασμό προϊόντων, όμως ο τρόπος με τον οποίο ερευνάται, οπτικοποιείται και παρουσιάζεται ένα έργο σχεδιασμού υπηρεσιών είναι κάπως διαφορετικός. Επίσης, το αποτέλεσμα του έργου μπορεί να είναι άυλο αντί για φυσικό προϊόν.\nΑναγνωρίζοντας τις παράλληλες δεξιότητες\nΠαραδοσιακά, αναμένει κανείς από τους φοιτητές σχεδιασμού προϊόντων να παρατηρούν τους ανθρώπους ενώ χρησιμοποιούν προϊόντα και να παράγουν σχέδια που ανταποκρίνονται κατάλληλα σε ζητήματα όπως: ποιός είναι ο χρήστης, πώς και που θα χρησιμοποιηθεί το προϊόν, και για ποιό σκοπό. Η σχεδιαστική πρόταση θα πρέπει να λαμβάνει υπ’όψη την αισθητική, τα υλικά και τη δομή του προϊόντος και θα πρέπει να γίνεται κατανοητό πώς αλληλεπιδρά κανείς με αυτό μέσω της σημασιολογίας της διεπαφής (interface). Οι δεξιότητες που χρησιμοποιούνται από ένα σχεδιαστή προϊόντων είναι γενικά η έρευνα μέσω παρατήρησης, η ανάλυση του προβλήματος στο πλαίσιο της έρευνας, η οπτικοποίηση του προβλήματος μέσω σχεδιασμού και παραγωγής αρχικών ιδεών (concepts), η δοκιμή μέσω πρωτοτύπων (μοντέλων), η λεπτομερής επεξεργασία και επίλυση του σχεδίου με βάση τις κατασκευαστικές και χρηστικές απαιτήσεις. Αυτές οι δεξιότητες μπορούν να προσαρμοστούν με μικρές προσαρμογές και στο σχεδιασμό υπηρεσιών όπως και στο σχεδιασμό προϊόντων, αυτό που αλλάζει όμως είναι η μεθοδολογία της εφαρμογής των δεξιοτήτων. Το πρόγραμμα σπουδών μας επιδιώκει να δείξει στους φοιτητές ότι δεν υπάρχουν πραγματικές διαφορές και τους επιτρέπει να αναπτύξουν τη δική τους αντίληψη προσέγγισης ενός σχεδιαστικού προβλήματος.\nΟι σχεδιαστές υπηρεσιών πρέπει να είναι εξοπλισμένοι να μεταδίδουν ξεκάθαρα ένα περίπλοκο σύστημα σχέσεων και αλληλεπιδράσεων μεταξύ των διαφόρων χρηστών και άλλων εμπλεκόμενων. Οι φοιτητές διδάσκονται τις δεξιότητες κοινωνικών επιστημών που απαιτούνται για να πραγματοποιήσει κανείς κατάλληλη έρευνα αγοράς, να διερευνήσει συσχετισμούς, να αναπτύξει ιδέες και να κατανοήσει σύνθετα δεδομένα. Αναπτύσσουν τεχνικές συνεντεύξεων και εργαλεία οπτικοποίησης για να μεταδώσουν σύνθετη πληροφορία σε απλή και εύκολα αφομοιώσιμη μορφή, προκειμένου να εμπλέξουν ομάδες χρηστών και παρόχους υπηρεσιών σε παραγωγικούς διαλόγους.\nΤίποτα δε συγκρίνεται με το να εκτίθεται κανείς σε πραγματικές καταστάσεις για να μαθαίνει γρήγορα, κι έτσι τα τελευταία δύο ακαδημαϊκά έτη δουλέψαμε με την εταιρεία Skills Development Scotland σε πρότζεκτ σχεδιασμού υπηρεσιών που μελετούν τα διάφορα στοιχεία της παροχής υπηρεσιών στο κοινό.\nΗ αξία της ομαδικής εργασίας\nΤα έργα σχεδιασμού υπηρεσιών είναι συχνά πολύπλοκα και αφορούν έναν αριθμό διαφορετικών ομάδων χρηστών, παρόχων υπηρεσιών και άλλων εμπλεκόμενων. Επομένως έχει νόημα να δουλεύει κανείς σε ομάδες για να διευκολύνει τη διάχυση του φόρτου εργασίας. Αυτή είναι ίσως η πρώτη μεγάλη διαφορά για τους φοιτητές σχεδιασμού προϊόντων, οι οποίοι μπορεί στο παρελθόν να να δούλευαν ατομικά. Η ικανότητα να δουλεύει κανείς σε ομάδες και να μοιράζεται, να διαπραγματεύεται, να επεξεργάζεται και να μεταδίδει ιδέες μέσα σε μία ομάδα είναι μια σημαντική δεξιότητα που οι φοιτητές πρέπει να αναπτύξουν. Το μειονέκτημα σε αυτή την περίπτωση είναι ότι η ακαδημαϊκή αξιολόγηση της συνεισφοράς του κάθε ατόμου γίνεται πιο δύσκολη με την ομαδική εργασία. Παρ’όλ’αυτά, είναι μια πιο ρεαλιστική κατάσταση και προσεγγίζει ένα πραγματικό περιβάλλον εργασίας.\nΑναγνωρίζεται ότι οι ερευνητικές μέθοδοι και οι δεξιότητες που χρησιμοποιούνται στο πεδίο των κοινωνικών επιστημών θα μπορούσαν να παρουσιαστούν από διδάσκοντες και ειδικούς αυτού του πεδίου σε φοιτητές ντιζάιν, προκειμένου να ενισχύσουν τις ερευνητικές τους δεξιότητες. Αυτές οι μέθοδοι θα τους βοηθούσαν να αλληλεπιδράσουν πιο αποδοτικά με ομάδες χρηστών και θα τους επέτρεπαν να συγκεντρώσουν βασικά δεδομένα και ιδέες που θα τροφοδοτήσουν στη συνέχεια τις σχεδιαστικές τους προτάσεις. Ο σχεδιασμός εργαλείων και μεθόδων για την επικοινωνία με ομάδες χρηστών είναι σημαντικός σε αυτό το στάδιο και συζητήθηκαν τυπικά παραδείγματα που χρησιμοποιούνται στην πράξη. Εργαλεία που συνηθίζονταν παλιότερα, όπως τα ημερολόγια, δεν είναι πάντα κατάλληλα, καθώς είναι δύσκολο να φτιαχτούν σωστά, είναι χρονοβόρα, είναι κατάλληλα για ποσοτικά δεδομένα, αλλά γενικά όχι τόσο καλά στην καταγραφή της πλούσιας ποιοτικής πληροφορίας. Τα εργαλεία που χρησιμοποιούνται θα πρέπει να είναι προσαρμοσμένα στους ανθρώπους με τους οποίους μιλάμε και στο είδος της πληροφορίας που απαιτείται. Επίσης, δεν αρμόζει πάντα να χρησιμοποιούνται «τυποποιημένα» εργαλεία που προέκυψαν από προηγούμενα πρότζεκτ.\nΕικόνα 1 – Εργαλεία εμπλοκής χρηστών\nΕρμηνεύοντας τα δεδομένα\nΈχοντας συγκεντρώσει μεγάλο όγκο δεδομένων από χρήστες, παρόχους υπηρεσιών και άλλους εμπλεκόμενους, πρέπει στη συνέχεια η πληροφορία να υποστεί επεξεγασία και να γίνει κατανοητή. Η ανάπτυξη της ικανότητας να χαρτογραφούνται τα σχόλια των χρηστών και η έρευνα με ένα τρόπο που είναι γρήγορος και οπτικοποιείται εύκολα συμβάλλει στη γρήγορη λήψη αποφάσεων, προκειμένου να προκύψουν ιδέες και να διαμορφωθούν γνώμες.\nΕικόνα 2 – Δουλεύοντας οπτικά με τα δεδομένα\nΟι φοιτητές μαθαίνουν να οργανώνουν και να κωδικοποιούν («χαρτογραφούν») σαν ταξίδια στο χρόνο τις εμπειρίες των διαφόρων χρηστών από μια υπηρεσία και να επισημαίνουν τα σημεία αλληλεπίδρασης και τις περιοχές όπου υπάρχουν προβλήματα, κλπ. Οι «χάρτες» που προκύπτουν υποδεικνύουν τα σημεία στο χώρο και στο χρόνο όπου οι χρήστες και οι υπηρεσίες αλληλεπιδρούν (σημεία επαφής).\nΕικόνα 3 – Χαρτογραφώντας τις διαδρομές των χρηστών\nΣχεδιάζοντας για πολλαπλές αλληλεπιδράσεις και σχέσεις\nΟι υπηρεσίες μπορεί να καταλήγουν σε ένα απλό αποτέλεσμα (μία τηλεφωνική συνομιλία, ένα ταξίδι με τρένο, κλπ.), αλλά οι σχέσεις και οι αλληλεπιδράσεις μεταξύ των διαφόρων εμπλεκομένων είναι συνήθως αρκετά σύνθετες. Οι σχεδιαστές προϊόντων είναι εξοικειωμένοι με τη δημιουργία προφίλ χρηστών από πληροφορίες σχετικές με την αγορά, μέσω συνεντεύξεων και παρατήρησης. Αναγνωρίζουν τις ευκαιρίες για μια σχεδιαστική λύση και μεταδίδουν τις ιδέες τους μέσω storyboards και άλλων μεθόδων οπτικοποίησης. Σε πρότζεκτ σχεδιασμού υπηρεσιών εφαρμόζονται οι ίδιες δεξιότητες, αλλά η φύση αυτού που οπτικοποιείται είναι λιγότερο υλική και εικονογραφεί περισσότερο τις αλληλεπιδράσεις, τις εμπειρίες και τις σχέσεις που σχετίζονται με την υπηρεσία. Οι τεχνικές επικοινωνίας επομένως γίνονται πιο σχηματικές ή διαγραμματικές – εικονογραφώντας συστήματα αλληλεπιδράσεων και σχέσεων παρά απεικονίζοντας μορφές.\nΕικόνα 4 – Χαρτογραφώντας αλληλεπιδράσεις και σχέσεις\nΜία περιοχή που βρήκαμε ότι διαφέρει σημαντικά μεταξύ σχεδιασμού προϊόντων και υπηρεσιών είναι η χρήση εικονικών χαρακτηρων (personas). Mία περσόνα μπορεί να χρησιμοποιείται στο σχεδιασμό προϊόντων για να αναπαραστήσει το προφίλ μιας τυπικής ομάδας χρηστών, αν και στο σχεδιασμό υπηρεσιών έχουμε επίσης να κάνουμε με πολλαπλές περσόνες που αλληλεπιδρούν. Πρέπει επίσης να λάβουμε υπ’οψη εναλλακτικές μεθόδους για την πρόσβαση μιας υπηρεσίας από διαφορετικές περσόνες, ή εναλλακτικές διαδρομές μέσω μιας υπηρεσίας. Αυτό υποδεικνύει την ανάγκη να παρέχουμε στους φοιτητές μεθόδους για το σχεδιασμό εργαλείων που επιτρέπουν τη διερεύνηση και τη μετάδοση τέτοιων διαφορετικών διαδρομών, αλληλεπιδράσεων και σχέσεων. Οι φοιτητές χρησιμοποιούν αυτά τα εργαλεία για να εξερευνήσουν μια νέα σύλληψη (concept) και να κατανοήσουν καλύτερα τα επιμέρους στοιχεία μιας υπηρεσίας.\nΕικόνα 5 – Εικονογραφώντας μονοπάτια χρηστών και σχέσεις εμπλεκομένων\nΑναπτύσσοντας προτάσεις για σχεδιασμό υπηρεσιών\nΗ κατανόηση του υλικού που συγκεντρώθηκε από την έρευνα είναι ένα ζήτημα, αλλά είναι διαφορετικό ζήτημα η χρήση αυτού του υλικού για την ανάπτυξη προτάσεων για παροχή νέων υπηρεσιών. Η ανάλυση μετατίθεται από το τι ξέρουμε για την τρέχουσα κατάσταση, στο τι πρέπει να γίνει για να τη βελτιώσουμε. Τα σχεδιαστικά εργαλεία που αναπτύχθηκαν στα αρχικά στάδια είναι πολύτιμα στη φάση δημιουργίας των «και τι θα συνέβαινε αν» – τι θα συνέβαινε αν αυτή ή εκείνη η σχέση μεταβαλλόταν, τι θα συνέβαινε αν επαναδιατυπώναμε τα προβλήματα και τις ευκαιρίες σαν επιθυμίες και προσδοκίες χρηστών, κλπ. Αναλύοντας την έρευνα που έχει προηγηθεί, οι φοιτητές εστίασαν στις περιοχές-κλειδιά από τις οποίες θα δημιουργήσουν προτάσεις υπηρεσιών.\nΗ ανάλυση παρουσιάστηκε από τους φοιτητές στον πελάτη με τη μορφή μιας κριτικής της τρέχουσας ή προτεινόμενης υπηρεσίας, με ιδέες για τα προβλήματα που υπάρχουν και ευκαιρίες για βελτίωση (σχεδιαστικές παρεμβάσεις). Για να ελεγχθούν οι προτάσεις, ορισμένα στοιχεία των προτάσεων για τις υπηρεσίες δημιουργήθηκαν σε μορφή πρωτοτύπων (μοντέλων) και δοκιμάστηκαν σε ομάδες χρηστών προκειμένου να αξιολογηθεί και να βελτιωθεί ο σχεδιασμός τους.\nΕικόνα 6 – Αξιολόγηση ομάδας χρηστών και σχόλια (feedback) για πρωτότυπα υπηρεσιών\nΕπικοινωνώντας το αποτέλεσμα\nΜια ογκώδης γραπτή αναφορά δεν διευκολύνει την κατανόηση και τη διάχυση των αποτελεσμάτων στον πελάτη/οργανισμό. Παρουσιάζοντας τις προτάσεις οπτικά, ο πελάτης μπορεί να φανταστεί πώς μπορούν να χρησιμοποιηθούν στοιχεία της πρότασης, ή να προσαρμοστούν αν χρειάζεται ώστε να ανταποκριθούν στις ανάγκες του. Το σημαντικό είναι ότι ο πελάτης αισθάνεται ότι ενδυναμώνεται έτσι ώστε να αναλάβει δράση σχετικά με τις προτάσεις και όχι ότι κάτι του επιβάλλεται. Με αυτό το στόχο κατά νου, οι φοιτητές παρουσιάζουν τις προτάσεις τους ως οπτικά παραδείγματα του «τι θα μπορούσε να είναι». Δημιουργούνται σενάρια χρήστη-πάροχου, παράγονται βίντεο μιας τυπικής διαδρομής χρήστη, δημιουργούνται μοντέλα (mock-ups) ιστότοπων και γραφικών, παράγονται διαγράμματα των σχέσεων χρηστών και άλλων εμπλεκόμενων. Τα φυσικά εργαλεία που δημιουργούνται παρέχονται και αυτά στον πελάτη, για να εξερευνήσει τις χρήσεις και εφαρμογές τους με συναδέλφους. Όλα αυτά χρησιμεύουν στο να δώσουν παραδείγματα του τι θα μπορούσε να είναι η παροχή μιας υπηρεσίας και πώς θα μπορούσε να υλοποιηθεί.\nΟφέλη για τους σπουδαστές\nΑπό την εμπειρία μας εντάσσοντας στοιχεία σχεδιασμού υπηρεσιών στο πρόγραμμα σπουδών σχεδιασμού προϊόντων, είδαμε την αξία που μπορούν να προσθέσουν οι εικαστικά εκπαιδευμένοι και ανθρωποκεντρικοί σχεδιαστές στον τομέα του σχεδιασμού υπηρεσιών. Κατά τη διαδικασία, αυτοί οι φοιτητές εκπαιδεύτηκαν στη χρήση ερευνητικών τεχνικών και μεθόδων των κοινωνικών επιστημών για να παράγουν προτάσεις υπηρεσιών με ουσιαστικό περιεχόμενο. Η κατανόηση από τους φοιτητές των σχέσεων χρήστη-υπηρεσίας μέσα σε ένα κοινωνικό πλαίσιο, συνδυασμένη με την ικανότητά τους να οπτικοποιούν τις πιθανές λύσεις, συνιστά έναν πολύτιμο συνδυασμό δεξιοτήτων που μπορεί να εφαρμοστεί εξίσου αποτελεσματικά στο σχεδιασμό προϊόντων (product design) και στο σχεδιασμό διάδρασης (interaction design) και ενισχύει τις τρισδιάστατες δεξιότητες των φοιτητών.\nΟι εργασίες που αναλάβαμε επεκτάθηκαν και εκτός της σχολής, καθώς η εταιρεία Skills Development Scotland προσέλαβε φοιτητές για πρακτική καλοκαιρινή άσκηση, προκειμένου να αναπτύξουν τις ιδέες που δημιούργησαν κατά τη διάρκεια των εργασιών. Η Skills Development Scotland ανέπτυξε επίσης εσωτερικά ιδέες από τις εργασίες, ενώ επίσης χρησιμοποίησε τα αποτελέσματα των εργασιών για να αναπτύξει προδιαγραφές για συμβούλους σχεδιασμού υπηρεσιών.\nΤα πρότζεκτ βελτίωσαν την συνειδητοποίηση εκ μέρους των πελατών της αξίας των σχεδιαστών σε έναν οργανισμό παροχής υπηρεσιών. Αυτή η κατάσταση είχε το επιπλεόν όφελος να δημιουργήσει μια αγορά για τους απόφοιτούς μας ως εργοδοτών και συμβούλων. Με επίκεντρο τα πρότζεκτ αυτά, το τμήμα σχεδιασμού προϊόντων μπόρεσε να δημιουργήσει ένα δίκτυο ανθρώπων που μπορούν να παρέχουν δεξιότητες και γνώση και να προσφέρουν ευκαιρίες εμπειρίας για τους φοιτητές μας.\nΣτους Jonathan Clark, Tony Coultas και Dawnne McGeachy της εταιρείας Skills Development Scotland, για την παροχή προδιαγραφών πρότζεκτ και ευρύτατης πρόσβασης στον οργανισμό τους. http://www.skillsdevelopmentscotland.co.uk/\nΣτους Joe Heapy και Julia Schaeper της Engine, για τα εργαστήρια μεθόδων σχεδιασμού υπηρεσιών και την υποστήριξη στο έργο SDS LearnDirect Scotland. http://www.enginegroup.co.uk\nΣτον Ian Aitchison της PLAN Stategic Ltd, για τη συνεισφορά και την υποστήριξή του στις μεθόδους στρατηγικής σχεδιασμού. http://www.plan.bz/\nΣτους Sarah Katz και Morten Kloster των ReD Associates (Δανία), για την υποστήριξή τους σχετικά με το λογισμικό Atlas software στο έργο SDS Careers Scotland. http://www.redassociates.dk\nΙστοσελίδα / Stuart Bailey\nO Stuart Bailey ξεκίνησε την επαγγελματική του ζωή το 1978 σαν φυσικός, προτού ανακαλύψει τελικά ότι είχε μεγαλύτερο πάθος για το πώς οι άνθρωποι χρησιμοποιούν τα προϊόντα, αντί απλώς για την τεχνολογία μέσα σε αυτά. Έτσι, το 1989 γύρισε στη Γλασκώβη για να σπουδάσει σχεδιασμό προϊόντων στο Glasgow School of Art. Μετά από μια περίοδο δεκατριών ετών ως σχεδιαστής ανθρωποκεντρικών προϊόντων και στρατηγικών, τώρα διδάσκει σχεδιασμό προϊόντων στο Glasgow School of Art με έμφαση στο σχεδιασμό εμπειριών και υπηρεσιών.\nΕτικέτες: Stuart Bailey , εκπαίδευση , ντιζάιν


Βαγγέλης Αλεξανδρής στο gossip-tv:«Όταν σβήνουν τα φώτα ξεκινά η σήψη, σάπια μυαλά, είναι γάγγραινα» | Gossip-tv.gr\nΒαγγέλης Αλεξανδρής στο gossip-tv:«Όταν σβήνουν τα φώτα ξεκινά η σήψη, σάπια μυαλά, είναι γάγγραινα»\nΜετά από καιρό και αφού όλο λέγαμε να πιούμε εκείνο το ωραίο κόκκινο κρασί στη ταβέρνα της Βιολέτας στο Διαφάνι εκεί οπού γυρίζονται οι Άγριες Μέλισσες, μας βρήκε η πανδημία κι έτσι περιοριστήκαμε σε μια ωραία και πολύ ενδιαφέρουσα συζήτηση από το τηλέφωνο! Όσοι δεν γνωρίζουν τον Βαγγέλη Αλεξανδρή, δεν ξέρουν τι σημαίνει αυτόφωτος καλλιτέχνης, με αυτοδημιούργητη μεν πορεία η οποία όμως «ακούμπησε» πάνω στην καθαυτή έννοια των θεατρικών σπουδών, όταν αντιλήφθηκε πως για εκείνον η υποκριτική είναι σαράκι!\nΓια εμάς τους πιο παλιούς και λάτρεις του κινηματογράφου, ο Βαγγέλης Αλεξανδρής είναι «σταθμός» στο «πανί» αφού οι 27 κινηματογραφικές ταινίες που έχει κάνει είναι η κληρονομιά του κι έπειτα οι ρόλοι στο σανίδι είναι από εκείνους που συζητιούνται ακόμη.\nΓια τους νεότερους και λάτρεις των Άγριων Μελισσών ο τηλεοπτικός Κυριάκος ίσως και να είναι τύπος που έχουν ζηλέψει! Μποέμ, αγαπησιάρης, ταλαντούχος και γενικά ένας ωραίος τύπος!\nΟ Βαγγέλης Αλεξανδρής ξετύλιξε το κουβάρι της ζωής του μέσα από μια εκ βαθέων εξομολόγηση\nΟ Βαγγέλης Αλεξανδρής έχει αυτό το προνόμιο… να μπορεί να μεταλλάσσεται και να μεταφέρει μέσα από τους ρόλους του, χαρακτήρες που σίγουρα έχεις συναντήσει στη ζωή σου.\nΌσο για το ποιος είναι στην πραγματική του ζωή; Κατασταλαγμένος με αποθέματα αγάπης τόσο για τη δουλειά του όσο και για τους ανθρώπους που κινούνται γύρω του, κυρίως όμως για τη γυναίκα και τον γιο του.\nΜε γερά πατήματα αφού ποτέ δεν ένιωσε να καβαλάει το καλάμι, βαθιά κοινωνικοποιημένος με γνώση και αντίληψη για το τι είναι δίκαιο και τι όχι, με σεβασμό και με εκτίμηση σε αυτό που προσφέρει και το πιο βασικό με λόγο μεστό και αληθινό που μπορεί αυτόματα να δώσει νόημα σε κάθε λέξη και σε κάθε σκέψη!\nΚατασταλαγμένος με αποθέματα αγάπης τόσο για τη δουλειά του όσο και για τους ανθρώπους που κινούνται γύρω του, κυρίως όμως για τη γυναίκα και τον γιο του\nΟ Βαγγέλης Αλεξανδρής ξετύλιξε το κουβάρι της ζωής του μέσα από μια εκ βαθέων εξομολόγηση στο gossip-tv για όλους και για όλα!\nΗ καριέρα, η σειρά «σταθμός» στην πορεία του, η επιτυχία των Άγριων Μελισσών, η συγκίνηση μέσα από τη φαρέτρα των εμπειριών του, το Ελληνικό #metoo και φυσικά η οικογένεια του.\n- Πήρες την απόφαση να γίνεις ηθοποιός στα 27 μετά από συνεδρίες ψυχοθεραπείας… Σε λύτρωσε;\n«Ερασιτεχνικά το έκανα από πολύ μικρή ηλικία. Πάντα ήμουν κάπως ενεργός. Το 1996 ήταν η πρώτη μου παράσταση και η πρώτη παράσταση που έγινε στο Τεχνόπολις, κάναμε τον «Ματωμένο Γάμο» του Λόρκα και εγώ έκανα το φεγγάρι… Θέλω να πω ότι πάντα ανακατευόμουν απλά το έβλεπα ως χόμπι. Έπειτα για δυο χρόνια έκανα ψυχοθεραπεία για όλα αυτά τα κομβικά σημεία της ζωής μας και με τη βοήθεια αυτή παίρνεις τον πιο σωστό δρόμο. Από εκεί άντλησα δύναμη και έτσι πήρα την απόφαση να ασχοληθώ πια επαγγελματικά. Είχα το σαράκι της υποκριτικής. Όλοι οι φίλοι με προέτρεπαν να το κάνω επαγγελματικά»\nΈχεις κάνει πάρα πολύ κινηματογράφο…\n«Έχω κάνει 27 ταινίες μικρού και μεγάλου μήκους. Ο κινηματογράφος για μένα είναι… ιεροτελεστία! Το ζωντανό του θεάτρου έχει πολλές προσλαμβάνουσες, είσαι πομπός και δέκτης, έχει να κάνει με πολλά που βέβαια αν κάπου έχεις κάνει λάθος έχεις τη δυνατότητα, την επόμενη ημέρα να το αλλάξεις. Στο σινεμά το κάνεις και μένει ες αεί αλλά έχει την θεατρική ψυχολογία. Έχει αρχή μέση και τέλος, σκηνές που μπορείς να «χτίσεις» τον χαρακτήρα. Ευτυχώς οι νέοι σκηνοθέτες είναι πολύ των προβών και αυτό βοηθάει πολύ. Όπως και να το κάνουμε και για την υστεροφημία μας ακόμη, η ταινία μένει. Το θέατρο ναι μεν αλλά… Υπάρχει βέβαια κόσμος που με σταματάει ακόμη και μου θυμίζει την παράσταση «Τα εφτά μπισκότα», αλλά και πάλι έχει μείνει στη μνήμη του καθενός, δεν υπάρχει κάπου να το δεις»\n- Και όλες αυτές οι ταινίες είναι με βαθιά μηνύματα…\n«Βέβαια και μάλιστα δεν είναι τυχαίο το γεγονός ότι οι περισσότερες από αυτές έχουν διακριθεί και στην Ελλάδα και σε φεστιβάλ του εξωτερικού. Η τελευταία ταινία ήταν «Δε Θέλω να Γίνω Δυσάρεστος, Αλλά Πρέπει να Μιλήσουμε για Κάτι Πολύ Σοβαρό», η οποία βραβεύτηκε σε διάφορα φεστιβάλ ανά τον κόσμο. Ειλικρινά στο λέω, ενώ αγαπώ το θέατρο, αν είχαμε βιομηχανία κινηματογράφου θα ήθελα να κάνω μόνο αυτό. Τον αγαπώ. Αγαπώ τα πάντα στον κινηματογράφο. Ο κόσμος του θεάτρου είναι λίγο πιο «βρώμικος», πιο ανταγωνιστικός, πιο περίεργος ενώ στο σινεμά είναι όραμα, ιδεαλισμός και για αυτό τον λατρεύω. Μακάρι να επιστρέψω»\n-Πώς νιώθεις που είσαι μέρος μιας τόσο μεγάλης επιτυχίας;\n«Μοναδικά συναισθήματα. Για να είμαι ειλικρινής, δεν πίστευα ότι θα μου συμβεί στην τηλεόραση. Όχι μόνο για μένα, γενικότερα. Παρακολουθώντας την διαδρομή και την εξέλιξη της Ελληνικής μυθοπλασίας θεωρώ ότι είχε φθίνουσα πορεία, για διάφορους λόγους. Οι Άγριες Μέλισσες έφεραν την ανατροπή στην Ελληνική τηλεόραση μετά την «παύση», των τελευταίων 10-15 ετών».\nΡίσκο η θεματολογία της τρίτης σεζόν;\n«Ακριβώς αυτό. Είναι μαέστροι οι σεναριογράφοι. Για μένα η τρίτη σεζόν είναι η καλύτερη! Αυτό που γίνεται φέτος, θα περάσουν πολλές δεκαετίες για να το ξαναδείς. Είναι η άποψη μου ίσως επειδή είμαι κοινωνικά ευαισθητοποιημένος. Θέλω πραγματικά να είμαι Δημοκράτης με όλη τη σημασία της λέξης κι επειδή δεν βλέπω καμία σοβαρή Δημοκρατία… Βέβαια όλο αυτό ξεκινάει από εμάς και καταλήγει στους πολιτικούς. Παλιά δεν υπήρχε η πληροφόρηση τώρα υποτίθεται πως έχει ανοίξει το πνεύμα και είμαστε πιο υποψιασμένοι και δεν μπορώ να πιστέψω ότι ακόμη σφάζονται για τις φανέλες. Όλο αυτό βέβαια δείχνει και πόσο πίσω είμαστε σαν κοινωνία και φυσικά οι εκάστοτε πολιτικοί είναι στη φάση διαιρεί και βασίλευε συνεχώς»\n- Θα σου λείψουν οι Μέλισσες;\n«Πολύ θα μου λείψουν οι Μέλισσες. Η ατμόσφαιρα, το έργο οι συνεργάτες. Όλα θα μου λείψουν πολύ. Εύχομαι όμως να έρθουν εξίσου όμορφα πράγματα και να πάμε τη μυθοπλασία ένα ακόμη βήμα παρακάτω».\n- Η πιο συγκινητική σκηνή;\nΕμένα μου αρέσει να φέρνω στο μυαλό μου, πραγματικά γεγονότα και πραγματικούς χαρακτήρες όταν βιώνω κάτι, όπως τη μάνα του Φύσσα, αυτό το τραγικό πρόσωπο\n«Σίγουρα η σκηνή στη Λέρο και δεν πρόκειται να την ξεχάσω ποτέ. Ήταν αυτό που είδες πραγματικά! Το βίωσα στο τέρμα. Έφτασα εκεί, δεν είχα ξαναδεί το σκηνικό. Είχαν μέσα στα κελιά τους κομπάρσους, έβλεπα τα πρόσωπά τους στα κάγκελα από τα μικρά παραθυράκια… Ανατριχιαστικό. Μπήκα πολύ βαθιά σε αυτή τη φάση. Τον Γιάννη Βασιλώττο, ενώ κάναμε παρέα, δεν είχαμε τελευταία μαζί γυρίσματα και λόγω της πανδημίας αποφύγαμε να βρεθούμε. Τον είδα εκεί πρώτη φορά στο γύρισμα μετά από μήνες, ήταν πολύ δυνατό. Εμένα μου αρέσει να φέρνω στο μυαλό μου, πραγματικά γεγονότα και πραγματικούς χαρακτήρες όταν βιώνω κάτι, όπως τη μάνα του Φύσσα, αυτό το τραγικό πρόσωπο. Να μπεις λίγο στα παπούτσια της. Αυτόματα έρχεται και μπαίνει μέσα σου και γίνεται ένα βίωμα πολύ ιδιαίτερο»\n- Αυτό θαρρώ πως είναι και η επιτυχία…\n«Ακριβώς αυτό. Δεν είναι απλά διαβάζω το σενάριο. Εγώ ή δανείζομαι από τις δικές μου αποθήκες εμπειριών ή δανείζομαι από τις αποθήκες των κοινωνικών καταστάσεων»\nνιώθω ευλογημένος και τυχερός\n- Είναι οι Μέλισσες ένα κομβικό σημείο στην καριέρα σου;\n«Σίγουρα είναι, νιώθω ευλογημένος και τυχερός. Από την άλλη, επειδή λέμε καμία φορά… τύχη… Τι είναι η τύχη; Είναι κάποιες συγκυρίες που ουσιαστικά τις δρομολογείς με τις αποφάσεις της ζωής σου. Τελικά δεν είναι και τελείως τύχη. Αν εγώ ας πούμε αυτά τα 18-19 χρόνια που είμαι επαγγελματίας, μέσα στην κρίση αντί να πω πως θα κάτσω να γράψω τα δικά μου έργα, θα πάω να αλλάξω επάγγελμα, δεν θα έβρισκα ποτέ τις Μέλισσες, ούτε εκείνες θα με έβρισκαν στο δρόμο τους. Νιώθω πάντως πραγματικά ευλογημένος και αν και ακόμη λόγω της κατάστασης, δεν έχω δει να γίνονται πράγματα, είμαι πολύ αισιόδοξος, νομίζω θα φανεί στο μέλλον πως ναι, ο ρόλος αυτός στη σειρά είναι ένα κομβικό σημείο και χαίρομαι γιατί από αυτό θέλω να ζω. Το δύσκολο σε αυτή τη ζωή είναι να βρεις τι θέλεις να κάνεις και το πιο δύσκολο ακόμη είναι να μπορείς να ζεις μέσα από αυτό. Από την άλλη όμως δεν πετάω και στα σύννεφα, είμαι απόλυτα συνειδητοποιημένος. Γενικά η τέχνη είναι χρηματιστήριο, σήμερα είσαι επιτυχημένος και αύριο όχι. Όταν βγαίνω έξω από αυτό πατάω γερά στα πόδια μου»\n«Φέτος τον ρόλο μου τον απολαμβάνω ακόμη περισσότερο γιατί έγινε και πιο εσωτερικός και χαίρομαι γιατί δείχνω διάφορα επίπεδα του χαρακτήρα και μου αρέσει πολύ».\nΜια γεύση από αυτά που θα δούμε\n«Δύσκολα τα πράγματα πάρα πολύ. Προς το παρόν η Ουρανία δεν έχει μετανιώσει για τίποτα. Ο Κυριάκος στα προσεχή επεισόδια, επειδή είναι ένας ευαίσθητος άνθρωπος, είναι καλλιτέχνης ας μην το ξεχνάμε αυτό, δεν ήταν ποτέ καριερίστας και ούτε αυτοσκοπός ήταν να βγάλει χρήματα. Όλο αυτό το παιχνίδι και με τον Ακύλα, νομίζω πως θα δούμε έναν Κυριάκο πολύ διαφορετικό, όπως πρέπει να είναι. Με το θέμα της Ουρανίας… τι να σου πω… ο Κυριάκος τη σέβεται, την αγαπάει και την εκτιμάει σε βάθος. Τη γυναίκα του και την οικογένεια του, ο Κυριάκος τους έχει εικόνισμα. Ό, τι κάνει το κάνει για την οικογένεια του, όχι για τον εαυτό του. Ούτε καλοέβλεπε θέσεις, ούτε τίποτα. Τον ενδιαφέρει να είναι ευτυχισμένη η οικογένεια του. Βέβαια αυτό που θυμίζει λίγο τον κλασσικό Έλληνα «Το σπίτι μας να είναι καλά και όλα τα αλλά ας καούν»\n- Αυτό που λες όμως είναι και λίγο χαρακτηριστικό της εποχής…\nΤη γυναίκα του και την οικογένεια του, ο Κυριάκος τους έχει εικόνισμα\n«Ναι, βέβαια. Ακριβώς αφού μιλάμε για το ’67 και επειδή έχω μιλήσει με ανθρώπους που το βιώσαν όλοι έλεγαν το σύνθημα είναι «κοίτα τη δουλίτσα σου και τίποτα άλλο». Εφόσον οι συγγραφείς δεν έκαναν επαναστάτη τον Κυριάκο, αφού έκαναν τον γιο του, οπότε είναι αυτής της ιδεολογίας και άποψης. Να κοιτάζει τη δουλίτσα του και όλα να πάνε καλά. Βέβαια αυτοί είναι που την πληρώνουν και κάποια στιγμή θα πρέπει να διαλέξω…»\n- Μετά το τέλος της σειράς πόσο εύκολο ή δύσκολο θα είναι για σένα να απεμπλακείς από τον ρόλο του Κυριάκου γιατί έχουμε δει πως κάποιοι ρόλοι ακολουθούν για χρόνια τους ηθοποιούς. Θα έκανες ας πούμε εύκολα κωμωδία;\n«Δεν ξέρω… έχω παίξει και δράμα και κωμωδία και πιο δύσκολους ρόλους. Θέλω να πω ότι αγαπάω και τα δυο είδη, αρκεί να με ιντριγκάρει το έργο και ο χαρακτήρας. Δεν με νοιάζει αν είναι πρώτος ή δεύτερος. Με ενδιαφέρει ο χαρακτήρας μου να έχει βάθος, βάση, εξέλιξη, ποιότητα, ανατροπή και αλήθεια. Αν τα έχει αυτά, πραγματικά δεν έχω κανένα πρόβλημα να βγω σαν τον Γιώργο Κωνσταντίνου να σου περιγράψω το προφιτερόλ. Θα δούμε, συζητιούνται διάφορα πράγματα, χτυπάει το τηλέφωνο. Θα ήθελα ας πούμε να μου γίνει μια πρόταση για την Κρατική τηλεόραση, που γίνονται πραγματικά σπουδαίες δουλειές»\n«Καταρχάς ο Σασμός έχει καταπληκτικούς συναδέλφους. Το πρώτο πράγμα που έχει κάνει τη σειρά να ξεχωρίσει είναι το καστ. Το πιστεύω όπως το πιστεύω και για τις Μέλισσες. Επιτέλους οι παραγωγοί κοίταξαν ανθρώπους του θεάτρου και του κινηματογράφου. Εννοώ και σκηνοθέτες και ηθοποιούς και τεχνικούς. Όταν ξεκινήσαμε άκουγα στους διαδρόμους του στούντιο από παρατρεχάμενους «ρε παιδιά σειρά εποχής σε στούντιο; καλά να εύχεστε να πάτε μέχρι τα Χριστούγεννα». Ορίστε η απάντηση! Εγώ το βλέπω από τους συνάδελφους, δεν έρχονται απλά για να πουν τα λόγια. Φαίνεται ότι οι άνθρωποι μελετάνε, το ψάχνουν, το συζητάμε μεταξύ μας, με τους σκηνοθέτες. Όλο το οφείλουμε στο σενάριο, το λέω και πάλι. Οπότε αυτό σου δίνει και σε εσένα το έναυσμα να το πας όλο και πιο βαθιά»\nΟ Βαγγέλης Αλεξανδρής, η καρμική συνάντηση με τη γυναίκα του και ο γιος τους\n-Θέλω λίγο να μου πεις την ιστορία του ερώτα με την γυναίκα σου;\n«Θεωρώ ότι η σχέση μας είναι καρμική. Το να βλέπεις την ίδια γυναίκα δυο φορές μέσα σε πέντε μήνες… είπα απλά «να αυτή είναι η γυναίκα της ζωής μου», αυτό είναι καρμικό. Αφού λέμε καμιά φορά πως αν υπήρχε δεύτερη ζωή θα τα είχαμε συμφωνήσει»\nΠώς είσαι ως μπαμπάς;\n«Είμαι «βούτυρο», δεν μπορώ να το παίξω αυστηρός καθόλου, Εύχομαι να μην αποτύχω. Λατρεύω τον γιο μου, είναι η ζωή μου όλη. Έχει αλλάξει η ιδιοσυγκρασία μου, η οπτική μου… τα πάντα. Μοναδικό συναίσθημα!»\n- Πώς ήταν η εμπειρία της γέννας στο σπίτι;\n«Ήταν επιθυμία της, το ήθελε. Όλα πήγαν καλά ευτυχώς! Είναι τόσο προσωπική υπόθεση της γυναίκας που εκείνη πρέπει να αισθανθεί άνετα και όμορφα. Φοβήθηκα πάρα πολύ. Ήταν περικυκλωμένο το πράγμα μη τυχόν και συμβεί κάτι. Το συζητάμε καμιά φορά και δεν πιστεύει ότι το έκανε. Είχε όμως όλα τα θετικά! Ήμασταν σπίτι μας, ωραία μουσική, χαμηλός φωτισμός… είναι μια ιεροτελεστία όλο αυτό»\nΌταν η κουβέντα έρχεται στο Ελληνικό #metoo ξεσπά!\n«Αφενός αυτά συμβαίνουν σε όλα τα επαγγέλματα, απλά τυχαίνει εμείς και έχουμε πάνω μας τα φώτα, οπότε κάνει περισσότερο κρότο. Τόσο τραγικά πράγματα όμως δεν είχα ακούσει αλλά από την άλλη διαρρέουν πράγματα που δεν ξέρεις πού τελειώνει η αλήθεια και πού αρχίζει η φαντασία. Πάντα τα ακούς και μια μικρή επιφύλαξη. Μιλάμε ουσιαστικά για μια εξουσιολαγνεία. Από εκεί ξεκινάνε όλα. Μπορεί να είναι ένας καλός καλλιτέχνης αλλά τελικά όταν σβήνουν τα φώτα και ξεκινά η προσωπική ζωή εκεί βλέπεις τη σήψη του εγκεφάλου γιατί μιλάμε για σάπια μυαλά, για μένα είναι σαπίλα αυτό το πράγμα, είναι σάπιο έχει γάγγραινα! Δηλαδή να δείξω τη δύναμη μου στον αδύναμο; Υπερασπίσου τον αδύναμο, όχι να δείξεις σε αυτόν ότι είσαι δυνατός. Εύχομαι να αποδοθεί δικαιοσύνη και αν αποδειχτεί ότι είναι ένοχοι, να μείνουν μέσα και να μην τους ξανασυναντήσουμε στο δρόμο μας. Γιατί αν αυτοί είναι ινδάλματα για τα νέα παιδιά, καταλαβαίνεις πού πάει η κοινωνία. Κακομοίρηδες είναι!»\nΠώς αντιμετωπίζεις τις δυσκολίες;\n«Θα πέσω στη μάχη και αν πέσω θα ξανασηκωθώ. Ευτυχώς έχω μια σύντροφο, η οποία μου δίνει δύναμη, έχω εμπιστοσύνη στην κρίση της., Από εκείνη και το παιδί μας αντλώ δύναμη και δεν με κρατάει τίποτα. Το ότι στράφηκα στην καλλιτεχνία και παράτησα τα σίγουρα, είναι από τα παράσημα της ζωής μου και έχω μπει «μπράβο» στον εαυτό μου, πήρα στα 27 μου μια γενναία απόφαση και χαίρομαι που μου βγήκε. Έριξα τη ζαριά μου και τα κατάφερα!»\nΒΑΓΓΕΛΗΣ... Από το Β έως το Σ\nΒΑΜΒΑΚΑΣ… Αγαπησιάρης, μποέμ τύπος, μουσικάντης, ευαίσθητος, ξεροκέφαλος αλλά ωραίος τύπος\nΑΔΙΚΙΑ… Είναι η δικαιοσύνη με το στερητικό Α… Όλα ξεκινούν από το Α και καταλήγουν στο Ω. Όταν μένουμε σε ένα γράμμα μόνο θα νιώθουμε αδικημένοι, όταν φτάσεις μέχρι το Ω μπορεί και να δικαιωθείς.\nΓΗΡΑΤΕΙΑ… Μια ωραία φάση της ζωής και αυτή\nΓΕΛΙΟ… Η κινητήριος δύναμη στη ζωή\nΕΙΛΙΚΡΙΝΕΙΑ… Η αλήθεια με τσεκούρια\nΛΑΧΤΑΡΑ… Αδημονία, να το δω το παιδί μου\nΗΡΩΑΣ… Η γυναίκα μου\nΣΕΒΑΣΜΟΣ… Μην κάνεις αυτό που δεν θέλεις να σου κάνουν ή κάνε αυτό που θέλεις να σου κάνουν με σεβασμό!


Έρχονται τα Οινοξένεια 2021 - Την Παρασκευή 10 Σεπτεμβρίου η έναρξη των εκδηλώσεων - Pelop.gr | Ειδήσεις Πάτρα Νέα\nΈρχονται τα Οινοξένεια 2021 – Την Παρασκευή 10 Σεπτεμβρίου η έναρξη των εκδηλώσεων\nΣε συνεργασία με το πρόγραμμα Μοριάς 21, μια πρωτοβουλία του Ιδρύματος Καπετάν Βασίλη και Κάρμεν Κωνσταντακόπουλου, περιηγούμαστε και μαθαίνουμε τις ιστορικές διαδρομές της Αιγιάλειας και ταυτόχρονα τις αμπελοοινικές διαδρομές, ενώ έχουμε ασφαλή πρόσβαση στην Αιγιάλεια μέσω της Ολυμπίας Οδού που την ενώνει με τα μεγάλα αστικά κέντρα.\nΠερισσότερες πληροφορίες για τα Οινοξένεια 2021, εδώ: https://tinyurl.com/s3x8srsz\nΓια τη συμμετοχή στις εκδηλώσεις απαιτείται προκράτηση (εκτός από την εκδήλωση στη Μονή Ταξιαρχών) που γίνεται αποκλειστικά ηλεκτρονικά στο email dhkepaigialeias@gmail.com ή τηλεφωνικά στο 2691022250 ( καθημερινές 10:00 με 14:00). Σε όλες τις εκδηλώσεις θα τηρηθούν τα υγειονομικά πρωτόκολλα που προβλέπονται ενώ θα τηρηθεί σειρά προτεραιότητας.\nΗλεκτρονικά το πρόγραμμα εδώ: https://tinyurl.com/236vkmrk\nΕνημερωτική-εκπαιδευτική παρουσίαση, μέρος Α: «Οι παραδοσιακές γεύσεις στην σύγχρονη γαστρονομία». Παρουσίαση των γεύσεων του ‘21 από τον chef Λευτέρη Λαζάρου. Γευστικό ταίριασμα με τους τοπικούς οίνους από τον οινολόγο Τάσο Δροσιάδη. Δείπνο και γευστική απόλαυση γεύσεων του ’21.\nΔωρεάν συμμετοχή με προκράτηση – θα τηρηθεί σειρά προτεραιότητας.\nΣεμινάριο για επαγγελματίες της εστίασης και της φιλοξενίας αλλά και για οινόφιλους, από τον Master of wine Κωνσταντίνο Λαζαράκη (σε συνεργασία με το PatrasWineClub και το Wine2wine). Κράτηση θέσης: 26910 22250 και ηλεκτρονικά στο dhkepaigialeias@gmail.com, δωρεάν συμμετοχή.\n(για να του δώσω τη φωνή που έχουν οι αγγέλοι). Ένας ύμνος στην ελληνική φύση. Παραδοσιακά μουσικά όργανα φτιαγμένα από τα ξύλα των δέντρων της, υμνούν τους καρπούς και τα άνθη της που γίνονται σύμβολα ιδεών και συναισθημάτων. Το Μουσικό Εργαστήρι Αιγίου παρουσιάζει μια ανθολογία τραγουδιών και ποιημάτων της ελληνικής παράδοσης, με αυθεντικά μουσικά όργανα από τον Σάκη Παπαδημητρίου και ερμηνεία από την Δώρα Πετρίδη.\nΤαιριάσματα τοπικών πιάτων με τοπικούς οίνους. Συμμετέχουν και παρουσιάζουν τα κρασιά τους το Οινοποιείο Κροκιδά και η Εδανός Οινοποιητική. Μουσική από την Ιόνια Ορχήστρα.\nΚράτηση θέσης στο κατάστημα και στο τηλέφωνο 2696035035.\nΓια την κατανάλωση φαγητού και ποτού ακολουθείται η τιμολογιακή πολιτική του καταστήματος.


Baby World παιδικό φωτιστικό κομοδίνου στο Vour\nΠαιδικό φωτιστικό κομοδίνου κλασικής σχεδίασης με διπλό τοίχωμα με διάφανο το εξωτερικό του. Διακόπτης on / off επάνω στο καλώδιο. Συνθετικό υλικό αντοχής πολυπροπυλενίου. Ιδανικό για γραφείο ή κομοδίνο σε κάθε παιδικό δωμάτιο. Τύπος ντουί E14 με θέση για έναν λαμπτήρα. Τροφοδοσία ρεύματος 220V–240V. Κατασκευασμένο εξ ολοκλήρου στην Ευρώπη. Διαστάσεις εκατοστά: Υ:30, Μ:15, Π:15. Το Baby World κομοδίνου φωτιστικό συμπληρώνει τα υπόλοιπα φωτιστικά της συλλογής και είναι κατάλληλο και για διάβασμα.\nBaby World κομοδίνου παιδικό φωτιστικό διπλού τοιχώματος\nΠαιδικό φωτιστικό κομοδίνου κλασικής σχεδίασης με διπλό τοίχωμα. Καλωσορίστε το παιδί σας σε ένα δωμάτιο πλημμυρισμένο από μαγεία με αυτό το φωτιστικό κομοδίνου. Προσθέτει διασκεδαστικό χαρακτήρα και χρώμα σε κάθε παιδικό δωμάτιο. Παρέχει ομοιόμορφο και άπλετο φωτισμό δημιουργώντας περιβάλλον που ενθαρρύνει τα παιδιά να επιδοθούν σε ότι τους αρέσει περισσότερο – διασκέδαση και δημιουργικότητα! Απόλυτα ασφαλές ώστε τα παιδιά να μπορούν να μελετήσουν, να παίξουν και να κοιμηθούν παρέα με τον αγαπημένο τους ήρωα. Συμπληρώνει τα υπόλοιπα φωτιστικά της συλλογής. Ανθεκτικό στα χτυπήματα και τις πτώσεις. Απόλυτα συμβατό με τις ευρωπαϊκές προδιαγραφές ασφαλείας. Το Baby World κομοδίνου φωτιστικό συμπληρώνει τα υπόλοιπα παιδικά φωτιστικά της συλλογής.


World Chess Championship - Rules-Chess-Strategies\nΕμφάνιση άρθρων βάσει ετικέτας: World Chess Championship\nΟ Μπόμπι Φίσερ αντιμετωπίζει τον Μπόρις Σπάσκι στην Ισλανδία 45 χρόνια πριν! Ετοιμάζουμε μία νέα σειρά μαθημάτων με την RCA η οποία θα είναι έτοιμη περίπου προς τα τέλη Αυγούστου. Εκεί θα μπορείτε να μάθετε τα πάντα για τον θρυλικό Μπόμπι Φίσερ καθώς και για το Παγκόσμιο Πρωτάθλημα σκάκι το οποίο παίχτηκε τότε.\nΟ GM Μάγκνος Κάρλσεν από τη Νορβιγία Είναι για άλλη μία φορά ο Παγκόσμιος Πρωταθλητής στο σκάκι. Κατάφερε να υπερασπιστεί με επιτυχία τον τίτλο του σε ένα δραματικό φινάλε γεμάτο ένταση, στην παράταση στα tie break, με σκορ 3-1 υπέρ του Πρωταθλητή.\nΈπειτα από 11 μαχητικά παιχνίδια οι δυο παίκτες έκαναν μία πολύ σύντομη και βαρετή ισοπαλία. Η παρτίδα έληξε ισόπαλη έπειτα από 30 κινήσεις και 35 λεπτά, στην οποία οι παίκτες μπλίτσαραν τις κινήσεις τους. Έτσι λοιπόν έπειτα από 12 παιχνίδια κλασσικού σκακιού το σκορ ισόπαλο 6 - 6 και τώρα θα πάμε στην παράταση· η οποία παίζεται την Τετάρτη 30 Νοεμβρίου. Η μεγάλη στιγμή έφτασε για να δούμε ένα αποφασιστικό αποτέλεσμα επιτέλους.\nΤο ενδέκατο παιχνίδι για το παγκόσμιο πρωτάθλημα σκάκι μεταξύ του Σέρκει Καριάκιν και Μάγκνους Κάρλσεν έληξε ισοπαλία, έπειτα από τριάντα τέσσερις κινήσεις. Ο Σέρκει ξεκίνησε με την κίνηση ε4, η οποία του είχε δώσει πάρα πολύ καλά αποτελέσματα στα προηγούμενα παιχνίδια.\nΤο δέκατο παιχνίδι για το Παγκόσμιο Πρωτάθλημα σκάκι στη Νέα Υόρκη ήταν πάρα πολύ κρίσιμο. Ο Μάγκνους Κάρλσεν κατάφερε να κερδίσει την πρώτη του παρτίδα έπειτα από πάρα πολλές ισοπαλίες και μία ήττα, έτσι επανήλθε στον αγώνα.\nΣυντάχθηκε στις Τετάρτη, 25 Νοεμβρίου 2020 15:07 Διαβάστηκε 9 φορές


Το Marketing χρειάζεται κάτι περισσότερο απο ορθολογικά ωφέλη. | Giorgos Anastasiou\nΤο Marketing χρειάζεται κάτι περισσότερο απο ορθολογικά ωφέλη.\tΟ τρόπος και η λογική που αγοράζουμε, είναι ένας συνδυασμός του τρόπου με τον οποίο σκεπτόμαστε και του τρόπου με τον οποίο νομίζουμε ότι ένα προϊόν “λειτουργεί”. Ωστόσο αυτό που δεν είναι σαφές, είναι η κατανόησή μας για τον τρόπο που σήμερα οι άνθρωποι παίρνουν αποφάσεις.\nΕδώ και πάρα πολλά χρόνια πιστεύουμε ότι οι άνθρωποι παίρνουν αποφάσεις βασιζόμενοι στην χρησιμότητα ενός προϊόντος. Το concept λοιπόν είναι απλό: Μεγιστοποιούμε την ευχαρίστηση και μειώνουμε οτιδήποτε μπορεί να δημιουργήσει πρόβλημα στον καταναλωτή. “The best value for money.” Η αρχή αυτή έχει γίνει ευρέως αποδεκτή σε όλους τους τομείς, από την νομοθεσία έως την efficient market hypothesis στην οικονομία.\nΣτο marketing η ιδέα αυτή εκδηλώθηκε με την πεποίθηση ότι τα “ορθολογικά οφέλη” είναι απαραίτητα για κάθε πώληση. Βέβαια στο video αυτό φαίνεται ότι κάτι δεν πάει καλά με αυτή την ιδέα. Και κατά πάσα πιθανότητα, το marketing χρειάζεται κάτι περισσότερο από ορθολογικά οφέλη. Εάν παραδεχθούμε ότι δεν έχουμε όλοι μας ανεπτυγμένα τα διαισθητικά ένστικτα, τότε μάλλον και προκειμένου να εξελιχθούμε προοδεύοντας, χρειαζόμαστε να μας καθοδηγήσουν νέες αρχές.\nΟ Daniel Kahneman πρωτοστάτησε στον τομέα behavioral economics. Στο βιβλίο του Thinking Fast and Slow περιγράφει με σπουδαίο τρόπο τα 2 συστήματα που οδηγούν τους ανθρώπους σε δράση.\nΤο πρώτο σύστημα είναι αυτόματο και άκρως συναισθηματικό. Στηρίζεται σε εμπειρικούς κανόνες που ονομάζονται heuristics και επιτρέπουν την απλή και γρήγορη δράση.\nΤο δεύτερο σύστημα είναι εξαιρετικά ορθολογικό, “ζυγίζει” τα γεγονότα και κάνει δύσκολους υπολογισμούς. Χρειάζεται περισσότερο χρόνο και προσπάθεια. Αρχίζει δε να λειτουργεί, όταν το πρώτο σύστημα δεν ανταποκρίνεται.\nΗ εξάρτησή μας από το πρώτο σύστημα, οδηγεί την συμπεριφορά μας σε κάποιες ενδιαφέρουσες ιδιορρυθμίες. Για παράδειγμα, υπάρχουν πολλές έρευνες που δείχνουν ότι οι καταναλωτές οι οποίοι αγοράζουν ένα προϊόν με έκπτωση, το απολαμβάνουν λιγότερο από τους καταναλωτές που το αγοράζουν λόγω άλλων ενεργειών marketing. Αυτή είναι μια “γνωστική προκατάληψη”. Υπάρχουν πολλές τέτοιες, οι οποίες επηρεάζουν τις αγοραστικές μας συνήθειες. Σας προτείνω να διαβάσετε το σχετικό εξαιρετικό αυτό άρθρο.\nΌταν λοιπόν εμφανίστηκε στην ζωή μας το Διαδίκτυο, πολλοί πίστευαν ότι θα κάνει τις αγορές μας πιο ορθολογικές. Το πλούσιο περιβάλλον και οι πολλές πληροφορίες θα επέτρεπαν στους καταναλωτές να ερευνήσουν τις αγορές και να συγκρίνουν αποτελεσματικά τα προϊόντα. Και σε κάποιο βαθμό, αυτό ήταν αλήθεια.\nΩστόσο το ηλεκτρονικό εμπόριο ισοπέδωσε το δρόμο προς την αγορά. Είναι πιο εύκολο για τους καταναλωτές να αγοράσουν ακόμη κι από ένα “καπρίτσιο”. Αυτό ευνοεί το γρήγορο και λιτό πρώτο σύστημα σε σχέση με το αργό και τεμπέλικο δεύτερο, που περιέγραψα πιο πάνω. Οι καταναλωτές είναι πιο πιθανόν να βασίζονται στην πρόθεση που έχουν για οποιαδήποτε αγορά, παρά στις πληροφορίες που παρέχονται στο σημείο πώλησης.\nΤα brands θα ισχυροποιηθούν στην ψηφιακή εποχή. Ο λόγος θα είναι ότι οι αγορές των καταναλωτών θα βασίζονται περισσότερο στις συναισθηματικές τους επιλογές και θα είναι λιγότερο ορθολογικές.\nΟ ανταγωνισμός στο περιβάλλον αυτό όμως θα δημιουργήσει για τους marketers την ανάγκη όχι μόνον να γίνουν ειδικοί σε HTML5 και Mobile Web, αλλά ακόμη περισσότερο εμπειρογνώμονες του αρχέτυπου λογισμικού του ανθρώπινου μυαλού. Και αυτό δεν μου αρέσει καθόλου…\nbehavioral economics, Daniel Kahneman, efficient market hypothesis, insights, Marketing, Mobile Web, The best value for money, Thinking Fast and Slow\tΑφήστε μια απάντηση Ακύρωση απάντησης\tΗ ηλ. διεύθυνσή σας δεν δημοσιεύεται. Τα υποχρεωτικά πεδία σημειώνονται με *Σχόλιο Όνομα * Ηλ. διεύθυνση * Ιστότοπος Επιθυμώ να λαμβάνω ειδοποιήσεις για νέα σχόλια μέσω email. Επιθυμώ να λαμβάνω ειδοποιήσεις για νέα άρθρα μέσω email.\tAbout


Εξυγιαντική... απαλλαγή για Λουτσέσκου - Bam.gr\nΑρχική»ΠΟΔΟΣΦΑΙΡΟ»Εξυγιαντική... απαλλαγή για Λουτσέσκου\nΑπαλλακτική ήταν η απόφαση της Πειθαρχική Επιτροπής της ΕΠΟ για τον Ραζβάν Λουτσέσκου, δείχνοντας πολλά για τον τρόπο που λειτουργεί η ομοσπονδία της… εξυγίανσης.\nΣτον Ρουμάνο τεχνικό του ΠΑΟΚ που ήταν ήδη υπότροπος, είχε ασκηθεί δίωξη για τις δηλώσεις που είχε κάνει μετά τον δεύτερο αγώνα της ομάδας του με τον Πανιώνιο στο Κύπελλο Ελλάδας.\n«Μια ομάδα έπαιζε ποδόσφαιρο και ήταν εκεί συγκεντρωμένη, ενώ η άλλη απλώς ήθελε να κερδίσει χρόνο και να μας γ#$@!$», είχε δηλώσει τότε στην Cosmote ο προπονητής του «Δικεφάλου του Βορρά».\nΑφήστε τον να βρίζει… Δεν έγινε και τίποτα. Αρέσουν αυτά στην εξυγίανση.\nΠερισσότερα σε αυτή την κατηγορία: « Μετά το ντέρμπι εξελίξεις με Σα Κώστας Καραπαπάς: «Αυτά είναι τα καλά της εξυγίανσης» »


Φώφη Γεννηματά: Mια ζωή μάχες και αξιοπρέπεια - Mesogeios TV\n2021-10-25 | 12:49 by Thanos Tziouvelis\nΑν το προφίλ της σχηματοποιούνταν με ένα τετράγωνο, κάθε πλευρά του θα σημαδευόταν και από έναν τίτλο. Δοκιμασία – Πρόκληση – Μάχη – Νίκη. Στην πορεία της είχε αντιμετωπίσει με καρτερία και γενναιότητα τις επιβουλές της πρώτης, με ετοιμότητα τη δεύτερη, με ηρωισμό και αυταπάρνηση την τρίτη, με γενναιοδωρία την τελευταία. Είναι οι αξιέπαινοι μικροί και μεγάλοι άθλοι της καθημερινής ζωής μιας αγωνίστριας που εξέπεμπε αδιαλείπτως το δικό της σήμα: θέληση και πείσμα. Μιας γυναίκας με σθένος που δεν είχε αφήσει την αμφιβολία να την αποδυναμώσει και μιας πολιτικού με τόλμη που δεν είχε αποθαρρυνθεί από τον σκεπτικισμό. Πάνω απ’ όλα, οι περιπέτειες της ζωής δεν είχαν καταφέρει να αναστείλουν την ενασχόλησή της με τα κοινά. Καθώς γι’ αυτήν την πρώτη γυναίκα εκλεγμένη δύο φορές πρόεδρο του ΠΑΣΟΚ/ΚΙΝ.ΑΛ. η πολιτική ήταν βίωμα που δεν μπορεί να απαρνηθεί.\nΤην Κυριακή 10 Οκτωβρίου, συμμετέχοντας στην κούρσα για την επανεκλογή της, βρίσκεται στο πάρκο Ροδίνι, στην Πόλη της Ρόδου. Ανετη, με χαλαρό look, γαλάζιο σακάκι, λευκό πουκάμισο, τζιν παντελόνι και σουέντ μπότες, μεταδίδει με τη φυσική της ζωντάνια και την επικοινωνιακή της ευθύτητα τον πολιτικό της παλμό στο ακροατήριο. Το πηγαίο πλατύ της χαμόγελο όσο και η ευθυτενής στάση του σώματός της δεν μαρτυρούν καμιά «σωματοποίηση» του στρες της εσωκομματικής αναμέτρησης. Οπως πάντα, είναι η γνώριμη, ακάματη, με συναισθηματική νοημοσύνη Φώφη Γεννηματά, που είχε ήδη περιοδεύσει την περασμένη εβδομάδα στην Τρίπολη και το Ιλιον, ενώ είχε απευθύνει με προεδρική πυγμή ομιλία στην Κ.Ε. του κόμματός της στο ξενοδοχείο «Caravel» την προπερασμένη Κυριακή. Ξαφνικά τη Δευτέρα 11 Οκτωβρίου το βράδυ ματαιώνει την παρουσία της στο Συνεδριακό Κέντρο του Δήμου Νέας Ιωνίας, λόγω αδιαθεσίας της τελευταίας στιγμής. Κανένα πρόβλημα, οι άνθρωποι, απ’ ό,τι μέταλλο κι αν είναι φτιαγμένοι, δεν είναι ακούραστα, αεικίνητα μηχανικά ρομπότ.\nΜε παρρησία γνωστοποιεί ότι η υγεία της την υποχρεώνει να μη συμμετάσχει ως υποψήφια στην εκλογική διαδικασία για την εκλογή προέδρου του ΚΙΝ.ΑΛ. Μέσα από τις ίδιες γραμμές τοποθετείται υπό τη θεσμική ιδιότητά της, διαβεβαιώνοντας ότι τηρεί την υπόσχεσή της για εγγύηση της ενότητας και ακεραιότητα των διαδικασιών. Ακόμη και κομήτης να είχε πέσει στη Χαριλάου Τρικούπη θα έκανε λιγότερο κρότο από την αξιοπρεπή, δίχως άλλο, δήλωση της απόσυρσής της από τη διεκδίκηση της ηγεσίας του κόμματος. Το αναβράζον εσωκομματικό μωσαϊκό μουδιάζει. Το πλέον δυσάρεστο είναι ότι το εκδοθέν ιατρικό ανακοινωθέν του νοσοκομείου αναφέρει:\n«Μετά από εκτενείς εξετάσεις διαπιστώθηκε ότι η κατάσταση οφείλεται σε υποτροπή της βασικής της νόσου». Το σοκ συγκλονίζει όλη τη χώρα. Σύσσωμο το πολιτικό προσωπικό αλλά και η πλειονότητα των καθημερινών ανθρώπων τής απευθύνουν μηνύματα στήριξης, συμπαράστασης και ευχές για γρήγορη ανάρρωση. Νοιάζονται για τη Φώφη που βρίσκεται και πάλι στη δίνη μιας περιπέτειας εξαιτίας της «βασικής νόσου» της. Μιας ασθένειας που για την ίδια δεν αποτελεί αιτία λύπης, απελπισίας, τρομοκράτησης ή συμφοράς, αλλά αφορμή για αγώνα. Δεν την έχει καταχωνιάσει σιωπηλά ή μεταμφιέσει σαν να είναι ντροπή. Δεν την έχει αποκαλέσει «ξορκισμένη» ή «επάρατη». Την έχει ονοματίσει απροκάλυπτα σπάζοντας ταμπού και την είχε δημοσιοποιήσει δίχως υπεκφυγές. Ακόμη περισσότερο, την έχει άφοβα παλέψει και την έχει παλικαρίσια νικήσει. Καταφέρνοντας μέσα από τη γενναία μάχη εναντίον της να διαμορφώσει πλάι στον ευαίσθητο και τον δυναμικά αισιόδοξο χαρακτήρα της. Να ξανασκεφτεί τον εαυτό της και τον κόσμο. Να ευχαριστιέται την ενέργεια της κάθε στιγμής, να ζει δημιουργικά τον ηλεκτρισμό του κάθε δευτερολέπτου…\nΕπειδή η ίδια είχε βιώσει το αρχικό σάστισμα, την ακόλουθη ταλαιπωρία, τα πλήγματα του καταλυτικού πόνου και την οδύνη της συντριβής από την απώλεια δικών της ανθρώπων μέσα στο σπίτι των νεανικών της χρόνων. Αυτή η επίπονη ασθένεια έδειξε το αμείλικτα σκληρό πρόσωπό της απέναντι στην οικογένειά της. Και οι δύο γονείς της έφυγαν πρόωρα από τη ζωή, με απόσταση επτά μηνών ο ένας από τον άλλον, χτυπημένοι από τον καρκίνο. Από την ίδια ασθένεια προσβλήθηκε και η θεία της, αδελφή της μητέρας της. Η Φώφη δεν είχε καλά-καλά πατήσει στα 20 χρόνια της όταν τον Ιούνιο του 1984 η μητέρα της διαγνώστηκε με καρκίνο στο στήθος. Οι γιατροί τής έδιναν -τότε- δύο χρόνια ζωής.\nΣτα 43 της χρόνια η Κάκια (Κατερίνα) Γεννηματά, το γένος Βέργου, έδειξε απίστευτο κουράγιο, πλαισιωμένο με ακαταμάχητη αισιοδοξία. Πάλεψε με σθένος την αρρώστια και κατάφερε, αφότου χειρουργήθηκε, να ζήσει 10 χρόνια μετά την πρώτη αρνητική διάγνωση. Πάντα με την αξιοπρέπεια και την ισορροπία μιας γυναίκας που συνέχιζε να διατηρεί επαγγελματικά ένα κατάστημα στο Χαλάνδρι, παρότι ο σύζυγός της ήταν κορυφαίος, τότε, υπουργός του ΠΑΣΟΚ. Δεν διανοήθηκε ποτέ να αλλάξει τις συνήθειες της καθημερινότητάς της και με υπομονή συνοδευόταν από τη μεγαλύτερη από τις δύο κόρες της στη θεραπευτική της ρουτίνα. Μαζί με τη Φώφη προσερχόταν για τις απαραίτητες χημειοθεραπείες της στο Αντικαρκινικό Νοσοκομείο «Μεταξά» στον Πειραιά.\nΜετά, εξουθενωμένη, καθόταν σε ένα από τα παράθυρα με θέα στον Σαρωνικό, που υπενθύμιζε πόσο όμορφη είναι η ζωή έξω από την πόρτα ενός αντικαρκινικού νοσοκομείου. Ακουμπισμένες στο περβάζι, μάνα και θυγατέρα έκαναν όνειρα για το μέλλον. Σχεδίαζαν το επόμενο ταξίδι στον τόπο καταγωγής της μητέρας της, τη Σύμη, όπου μεγάλωσε ως κόρη ενός ταχυδρομικού υπαλλήλου. Εκεί γνώρισε στα εφηβικά της χρόνια μέσα σε μια βάρκα τον μοναδικό έρωτα της ζωής της και μελλοντικό σύζυγό της, ο οποίος από τη μητέρα του, Φωτεινή, είχε κι εκείνος καταγωγή από το ίδιο ακριτικό νησί των Δωδεκανήσων. Με τις νοερές εξορμήσεις που καθοδηγούσε η Κάκια, απαλυνόταν κάπως η θλίψη που διέσχιζε εγκάρσια την κόρη της. Από αυτή την αγόγγυστη στη δοκιμασία συμπεριφορά της μητέρας της η Φώφη άντλησε ένα μεγάλο μάθημα ζωής και το ανιδιοτελές παράδειγμα της γνήσιας, αφειδώλευτης αγάπης του γονιού προς τα παιδιά του. Με το ίδιο δέσιμο, δόσιμο και προσήλωση έχει σφραγίσει και η Φώφη τους δεσμούς τρυφερότητας, σεβασμού και αλληλοκατανόησης με τα τρία δικά της παιδιά.\nΤην έκλαψε πικρά τη μανά της, όταν εκείνη έφυγε άδικα από αυτόν τον κόσμο τον Σεπτέμβριο του 1993, σε ηλικία μόλις 54 ετών. Από την ιδιοτροπία μιας κακόβουλης μοίρας, δύο ήμερες πριν ο πατέρας της είχε επιστρέψει στο οικογενειακό σπίτι από το Χιούστον του Τέξας, όπου είχε υποβληθεί σε θεραπεία για καρκίνο του πνεύμονα. Είχε ήδη και αυτός διαγνωστεί με την ασθένεια από τον Απρίλιο του 1992, όταν και αναχώρησε για τη Νέα Υόρκη όπου υποβλήθηκε σε εγχείρηση. Το σημαντικό ήταν ότι την περίοδο της κοινής περιπέτειας της υγείας τους οι δυο τους δεν δείλιασαν, δεν λιποψύχησαν, δεν μοιρολόγησαν. Η ψυχική γενναιότητα αμφοτέρων έως την τελευταία στιγμή μετέφερε στις κόρες τους υποδειγματικά το μήνυμα της δύναμης, της αγωνιστικότητας, της ακεραιότητας και του ήθους τους. Αλλη μία τρανή μέσα στην τρυφερότητά της διδασκαλία ζωής και ταυτόχρονα μια παρακαταθήκη άυλης κληρονομιάς για τα επόμενα βήματα της Φώφης.\nΟ Γιώργος Γεννηματάς άφησε την τελευταία του πνοή στα 55 του χρόνια στην Αθήνα, τη Μεγάλη Δευτέρα 25 Απριλίου του 1994. Απαρηγόρητες, βυθισμένες στο πένθος, οι κόρες του Φώφη και Μαίρη έμειναν μέσα σε λίγους μήνες διπλά ορφανές, δίχως τη ζεστασιά, την αγκαλιά, το χαμόγελο συμπαράστασης, το χάδι επιβράβευσης των γονιών τους. Στην κατάμεστη Μητρόπολη το δραματικό «ύστατο χαίρε» στον οραματιστή πολιτικό εκφώνησε ο Κώστας Λαλιώτης, καθώς ο πρωθυπουργός Ανδρέας Παπανδρέου συναντούσε επισήμως την ίδια στιγμή στην Ουάσινγκτον τον πρόεδρο Μπιλ Κλίντον. Τη διαδρομή της σορού του εκλιπόντος ως το Α’ Nεκροταφείο τη συνόδευσε πλήθος συγκινημένου κόσμου για τον άνθρωπο του οποίου το όνομα συνδέθηκε με την αναγνώριση της Εθνικής Αντίστασης, την επιστροφή των πολιτικών προσφύγων και, κυρίως, το Εθνικό Σύστημα Υγείας. Για τον ενεργό ρόλο του στον εξανθρωπισμό των συνθηκών περίθαλψης, στον εκσυγχρονισμό των νοσοκομείων και τη δημιουργία Kέντρων Yγείας, αρκετά δημόσια νοσοκομεία σε όλη τη χώρα έλαβαν το όνομά του. Επί της υπουργικής θητείας του πολλοί πίστευαν ότι ήταν γιατρός. Ο ίδιος ομολογούσε έντιμα πως «είμαι ένας πολιτικός μηχανικός που προσπαθώ να γίνω πολιτικός». Χρόνια αργότερα οι περισσότεροι θεωρούσαν ότι αυτούσια τη συστολή και ακέραιο τον ιδεαλισμό του τα κληρονόμησε η κόρη του. Διόλου τυχαία, εκείνη τη θλιβερή ήμερα της κηδείας του η Φώφη έγινε αποδέκτρια της έκφρασης των συναισθημάτων άδολης αγάπης και αγωνίας για το μέλλον της από απλούς ανώνυμους ανθρώπους.\nΓια άλλους ίσως το βαρύ όνομα του πατέρα της, το οποίο η ίδια έφερε με υπερηφάνεια, να αποτελούσε διαβατήριο, εισιτήριο, εφαλτήριο, όπως κι αν λέγεται, για την άμεση είσοδό της στο πολιτικό προσκήνιο. Οχι γι’ αυτήν. Αν και ενεργά πολιτικοποιημένη, δεν επειγόταν. Μεγαλωμένη σε ένα σπίτι όπου η πολιτική αποτελούσε ουσιώδες συστατικό, είχε συναρθρώσει άρρηκτους δεσμούς με το ΠΑΣΟΚ και είχε εκδηλώσει τον κομματικό πατριωτισμό της από τα 13 της χρόνια κιόλας, όταν ως μαθήτρια συμμετείχε δραστήρια στην προσπάθεια του πατέρα της να εκλεγεί βουλευτής Μεσσηνίας. Αργότερα, στα 25 της, είχε περιοδεύσει τρεις φορές σε όλη τη χώρα πάλι μαζί με τον πατέρα της την περίοδο ’90-’93, όπου το ΠΑΣΟΚ ήταν στην αντιπολίτευση. Στα 30 της χρόνια, παρότι δραστηριοποιούνταν στην Ενωση Γυναικών Ελλάδας και ήταν πρόεδρος του Ομίλου «Γιώργος Γεννηματάς» αρνούνταν τις παροτρύνσεις φίλων και την ενθάρρυνση απλών ψηφοφόρων να αναλάβει πρωτοβουλίες για πιο δραστήρια πολιτική συμμετοχή. Είχε συναίσθηση της ευθύνης του ρόλου του πολιτικού και θεωρούσε κάθε βιασύνη συμμετοχής της στην κεντρική πολιτική σκηνή ιεροσυλία στη μνήμη του πατέρα της. Η θριαμβευτική εκλογή της στη Βουλή θα καθυστερούσε έξι χρόνια.\nΠροηγουμένως είχε να επιμεληθεί σοβαρά μια σπουδαία και επιθυμητή προτεραιότητα. Οι γιατροί από τα νεανικά της χρόνια τής έδιναν τόσο λίγες πιθανότητες ώστε σχεδόν απέκλειαν την προοπτική να γίνει μητέρα. Εσφαλλαν, καθώς δεν λογάριαζαν το τσαγανό της. Κόντραρε με θάρρος τα προγνωστικά, αγωνίστηκε με υπομονή, προσπάθησε με επιμονή και συνέπεια επί δέκα συναπτά χρόνια για να καταφέρει να μείνει έγκυος και να αποκτήσει παιδί. Με τη βοήθεια της επιστήμης θα γεννήσει το 1997 την πρώτη της κόρη. Ηταν ένας μεγαλειώδης θρίαμβος απέναντι σε εμπόδια και αντιξοότητες. Θα ακολουθούσαν και άλλοι.\nΓεννημένη πριν από 56 χρόνια, στις 17 Νοεμβρίου του 1964, μεγαλώνει στους Αμπελοκήπους. Αργότερα η οικογένειά της μετακομίζει σε ένα διαμέρισμα κοντά στα Σίδερα Χαλανδρίου και ξεκινά την πρωτοβάθμια εκπαίδευσή της στο ιδιωτικό σχολείο Κωστέα-Γείτονα, που τότε εδράζεται στο Μαρούσι. Τελειώνει τις μαθητικές σπουδές της στο δημόσιο Λύκειο Φιλοθέης. Είναι ένα γλυκό καστανό κορίτσι γεμάτο ζωτικότητα που κερδίζει συμπάθειες στους συνομηλίκους της χάρη στη φιλικότητα που αποπνέει στις κοινωνικές εκδηλώσεις. Συγκεντρώνει ακόμη τον θαυμασμό για τον ανυπότακτο στις αδικίες και τους καταναγκασμούς χαρακτήρα της. Είναι μια στάση ζωή που θα τηρήσει με συνέπεια σε όλη την κατοπινή σταδιοδρομία της. Στα πρώιμα χρόνια της ο πολιτικός μηχανικός πατέρας της είναι στέλεχος της Αγροτικής Τράπεζας, πρόεδρος του επαγγελματικού σωματείου των πολιτικών μηχανικών και μέλος του ΠΑΣΟΚ από τη σύστασή του. Από το διαμέρισμά τους διέρχεται σε κάθε ευκαιρία πλήθος πολιτικών στελεχών και συνδικαλιστών. Ο Ανδρέας Παπανδρέου και η Μελίνα Μερκούρη, μεταξύ άλλων, είναι τακτικά παρόντες σε οικογενειακές γιορτές και φιλικές συνεστιάσεις στο διαμέρισμα του Γιώργου Γεννηματά, μέλους της «τρόικας» του Κινήματος. Στον από κάτω όροφο της πολυκατοικίας διαμένει ο φιλόλογος, καθηγητής και μετέπειτα υπουργός Πέτρος Μώραλης.\nΗ Φώφη μεγαλώνει σε μια πολιτικοποιημένη ατμόσφαιρα με έντονο δημοκρατικό πρόσημο και σε ένα σπιτικό περιβάλλον με σταθερές οικογενειακές αξίες. Αριστη μαθήτρια στα 18 της, ενώ έχει ιδιαίτερη έφεση στα Μαθηματικά, αρνείται να δώσει Πανελλήνιες για είσοδο στο Πολυτεχνείο και να γίνει πολιτικός μηχανικός, όπως και ο απόφοιτος του Μετσόβιου πατέρας της – υπουργός Εσωτερικών εκείνη την εποχή της πρώτης κυβέρνησης ΠΑΣΟΚ. Η ίδια στρέφεται στις θεωρητικές σπουδές και επιλέγει τη Φιλοσοφική Σχολή. Τελικά εισάγεται στο Πολιτικό Τμήμα της Νομικής Αθήνας. Στρατεύεται αμέσως στη Νεολαία ΠΑΣΟΚ και τη φοιτητική συνδικαλιστική παράταξη της ΠΑΣΠ. Στα 22 της χρόνια, φοιτήτρια, παντρεύεται τον συμφοιτητή και κομματικό της σύντροφο Αλέξανδρο Ντέκα από την περιοχή Τριχωνίδας Αιτωλοακαρνανίας ορμώμενο. Μετά από κόπους οι δυο τους θα φέρουν στον κόσμο την κόρη τους Αμαλία. Αργότερα, μετά από πολύχρονη συμβίωση, το ζευγάρι θα χωρίσει αρμονικά και θα διατηρήσει άψογες σχέσεις. Στα 24 της σήμερα η κόρη τους, πτυχιούχος Αρχιτεκτονικής από το Πανεπιστήμιο της Γλασκόβης, συμμετέχει στην επιχείρηση του πατέρα της που ασχολείται συμβουλευτικά με έργα ανακύκλωσης, φωτοβολταϊκής ενέργειας και αξιοποίησης αποβλήτων. Εν τω μεταξύ, η Φώφη το 1986, προτού αποφοιτήσει από το πανεπιστήμιο, διορίζεται υπάλληλος στην Εθνική Τράπεζα, αποσπάται για ένα φεγγάρι στο ΠΑΣΟΚ, γίνεται αργότερα βουλευτής και υπερνομάρχης, ενώ συμπληρώνοντας τα χρόνια υπηρεσίας της στην τράπεζα συνταξιοδοτείται πρόωρα μεν στα 51 της, αλλά απολύτως νόμιμα ως μητέρα με ανήλικα παιδιά. Η σύνταξη αυτή είναι σε αναστολή επειδή κατέχει σήμερα την ιδιότητα της βουλευτή.\nΣτην αυγή του νέου αιώνα ανοίγει καινούριο κεφάλαιο στην προσωπική της ζωή που θα συνοδευτεί, κατ’ ευνοϊκή συγκυρία, με οικογενειακή ευτυχία και θέσεις πολιτικής καταξίωσης. Γνωρίζει τον καταγόμενο από το νησί της Σκύρου οδοντίατρο και συνδικαλιστή στον επαγγελματικό του κλάδο Ανδρέα Τσούνη. Ερωτεύονται, συνάπτουν στέρεο δεσμό και αναπόφευκτα έρχεται και ο γάμος. Παντρεύονται στις 13 Ιουνίου του 2003 στο εκκλησάκι του κτήματος «Αζαλέα» στη Βάρη. Η νύφη καταφτάνει απαστράπτουσα με μακρύ λευκό φόρεμα κρατώντας από το χέρι την εξάχρονη κόρη της Αμαλία, η οποία είναι παρανυφάκι στη γαμήλια τελετή. Στις στολισμένες με λευκά και ροζ τριαντάφυλλα ροτόντες, στη μια πλευρά της πισίνας του κτήματος, κάθονται συγγενείς των νεονύμφων. Από πλευράς νύφης ξεχωρίζουν η αδελφή της Μαίρη, που και εκείνη χτυπήθηκε από τον καρκίνο, μαζί με τον σύζυγό της, χημικό μηχανικό Θανάση Καραχάλιο, μετέπειτα διευθύνοντα σύμβουλο των ΕΛ.ΠΕ. επί πρωθυπουργίας Κώστα Σημίτη, καθώς και αρκετοί εκ των εξεχόντων έμπιστων πολιτικών φίλων και κομματικών συνοδοιπόρων του αείμνηστου πατέρα της, των λεγόμενων «Γεννηματικών». Απαντες ευδιάθετοι, εύχονται «βίον ανθόσπαρτον». Εκείνη την περίοδο η Φώφη έχει παραιτηθεί από τη Βουλή και είναι ήδη υπερνομάρχης Αθηνών – Πειραιά εκλεγμένη ως επικεφαλής του συνδυασμού Νομαρχία Πολιτών.\nΠαράλληλα η εκκίνηση της νέας ζωής του ζευγαριού συμπληρώνεται με τη χαρούμενη άφιξη των δύο παιδιών τους. Μετά από δύο απολύτως φυσιολογικούς τοκετούς η Φώφη φέρνει στον κόσμο τον 17χρονο σήμερα γιο της Γιώργο και στη συνέχεια τη 15χρονη σήμερα κόρη της Κατερίνα. Παρά τις εγκυμοσύνες, βρίσκεται πολιτικά διαρκώς επί ποδός ασκώντας τα αυτοδιοικητικά καθήκοντά της. Η μικρή της κόρη δεν έχει καλά-καλά σαραντίσει όταν ρίχνεται στον αγώνα της επανεκλογής της στην Υπερνομαρχία. Με ψυχραιμία αποφεύγει τον πειρασμό να εγκαταλείψει την εκλογική μάχη. Μοιράζεται ισορροπημένα μεταξύ μητρικής φροντίδας και εκλογικής δραστηριότητας. Οι δυσκολίες δεν την πτοούν. Καταφέρνει να μη λείψει από τους πρώτους μήνες ανατροφής της κόρης της και ταυτόχρονα να επανεκλεγεί. Την επόμενη χρονιά, το 2007, ο Γιώργος Παπανδρέου την καλεί να επιστρέψει στην κεντρική πολιτική σκηνή. Είναι κάτι που και η ίδια επιθυμεί, οπότε αποδέχεται ασμένως τη νπρόσκληση του προέδρου του ΠΑΣΟΚ. Παραιτείται από τη θέση της επικεφαλής της Υπερνομαρχίας για να εισέλθει ως επικεφαλής στο κομματικό ψηφοδέλτιο Επικρατείας στις επικείμενες εθνικές κάλπες. Αποδεικνύεται, δυστυχώς, ότι δεν μπορεί να είναι υποψήφια. Σύμφωνα με το άρθρο 56 του Συντάγματος, οι εκλεγμένοι στην Τοπική Αυτοδιοίκηση έχουν κώλυμα εκλογιμότητας για το διάστημα της θητείας τους. Μένει λοιπόν εκτός πολιτικής για δύο χρόνια.\nΤότε ακριβώς ο μέχρι εκείνη τη στιγμή ανέφελος ουρανός σκοτεινιάζει με βαριά μολυβένια σύννεφα. Είναι το 2008 και βαδίζει στα 43 της χρόνια, έχοντας την ίδια ηλικία με τη μητέρα της, όταν της διαγνώστηκε πρώτη φορά κακοήθης όγκος. Οι τακτικές εξετάσεις στις οποίες προσέρχεται λόγω κληρονομικού ιστορικού δείχνουν καρκίνο στον δεξιό μαστό της. Οι δυσβάστακτα περίπλοκες και μελαγχολικά μουντές μνήμες της οικογενειακής της περιπέτειας επανέρχονται. Διαθέτει, όμως, την εκ του σύνεγγυς παρατήρηση της θαρραλέας συμπεριφοράς των δικών της ανθρώπων που βίωσαν την αφόρητη αυτή εμπειρία.\nΕπιπλέον, έχει τα ψυχικά αποθέματα και τον αυτοέλεγχο να αντιμετωπίσει την ασθένεια. Να μην ηττηθεί στην καθημερινότητά της υπό την απειλητική σκέψη ότι το χειρότερο μπορεί να συμβεί. Κυρίως κρατά τη ζεστασιά της συμπαράστασης από την οικογένειά της. Αποφασίζει να αναμετρηθεί αποφασιστικά με την αρρώστια. Δεν ανέχεται, ούτε αντέχει στην ιδέα ότι ο 5χρονος γιος και η δίχρονη κόρη της μπορούν να μεγαλώσουν δίχως να έχουν στο πλάι τους τη δική τους μάνα. Υπόσχεται στον εαυτό της ότι θα το ξεπεράσει κινητοποιώντας όλες της τις δυνάμεις, βάζοντας στόχους και ορίζοντας χρονοδιαγράμματα. Σπεύδει στα χέρια της επιστήμης, η οποία έχει κάνει άλματα προόδου στον πόλεμο κατά της ασθένειας.\nΕπιταχύνει τις διαδικασίες χωρίς δισταγμό. Το Σάββατο γίνεται η διάγνωση, τη Δευτέρα υποβάλλεται σε επιτυχή χειρουργική επέμβαση στο νοσοκομείο «Ερρίκος Ντινάν». Αμέσως μετά ταξιδεύει στη Νέα Υόρκη για να ακολουθήσει την κατάλληλη θεραπευτική αγωγή. Εισάγεται στο Memorial. Ο χώρος του αντικαρκινικού νοσοκομείου στο Μανχάταν τής είναι γνώριμος, καθώς εκεί είχε νοσηλευτεί και ο πατέρας της, ο οποίος με αποκοτιά αψηφούσε την ασθένεια καπνίζοντας πού και πού κάνα τσιγάρο στο δωμάτιο. Οι εποχές έχουν αλλάξει και η Φώφη, ξεκάθαρη όπως πάντα, δημοσιοποιεί με την ευπρέπεια που τη διακρίνει το πρόβλημα της υγείας της συγκινώντας με τη μάχη της το πανελλήνιο. Το ίδιο πλατύ κοινό θα χαμογελάσει ανακουφισμένο, όταν εκείνη επανέρχεται στην πατρίδα απολύτως θεραπευμένη και υγιής. Εχει εμπιστοσύνη στις δυνάμεις της.\nΟ καρκίνος τής έχει χτυπήσει την πόρτα και αυτή τού την έχει κλείσει κατάμουτρα. Εχει υπερβεί την ασθένεια, ζει φυσιολογικά και αντιμετωπίζει με ασιοδοξια το αύριο, χωρίς να αμελεί τις τακτικές διαγνωστικές εξετάσεις. Και όσο εκείνες απεικονίζουν αίσια αποτελέσματα τόσο περισσότερο τονώνονται ο ενθουσιασμός και το κέφι της για ζωή και δράση. Απολαμβάνει με όρεξη σταγόνα-σταγόνα τη γουλιά από το ποτήρι της καθημερινότητας που πλέον το βλέπει παραπάνω από μισογεμάτο. Τον επόμενο χρόνο, το 2009, αναλαμβάνει εξωκοινοβουλευτική υφυπουργός Υγείας και στη συνέχεια αναπληρώτρια υπουργός Παιδείας στην κυβέρνηση Γιώργου Παπανδρέου. Στη συνέχεια συμμετέχει στην κυβέρνηση Παπαδήμου ως αναπληρώτρια υπουργός Εσωτερικών. Μένει εκτός Βουλής στις επαναληπτικές εκλογές του Ιουνίου του 2012, καθώς καταλαμβάνει τη δεύτερη θέση του ψηφοδελτίου του κόμματός της και εκλέγεται μόνο ο πρώτος. Ακολούθως συμμετέχει στην κυβέρνηση Σαμαρά ως αναπληρώτρια υπουργός Αμυνας. Αφοσιωμένη στη δουλειά, ανταποκρίνεται στις δεσμεύσεις, στις ευθύνες, στις υποχρεώσεις κάθε κυβερνητικού πόστου που αναλαμβάνει δίνοντας έμφαση στη λογοδοσία και τη διαφάνεια που της υπαγορεύει ο εσωτερικός κώδικας των αξιών της.\nΜε τη μεστή της πολιτική αφήγηση την οποία δεν υποκαθιστά με βαρύγδουπες θεατρικότητες απολαμβάνει μεγαλύτερη απήχηση και δημοφιλία απ’ όση αποτυπώνεται στο εκλογικό εκτόπισμα του κόμματός της. Λογικά εκλέγεται το 2015 πρόεδρος του ΠΑΣΟΚ και το 2017 του ΚΙΝ.ΑΛ. Χωρίς ποτέ να αφήσει το ενδεχόμενο μιας ήττας να επισκιάσει την προοπτική της νίκης που της αξίζει. Είναι μια νικήτρια της ζωής, μια σταθερά της τρέχουσας πολιτικής σκηνής και μια θαρραλέα γυναίκα που έχει επίγνωση των θέσεων, των αποφάσεων και των χειρισμών της, για τα οποία δέχεται ευχαρίστως πολιτική κριτική. Δεν ανέχεται, όμως, τα υπονομευτικά υπονοούμενα για την εξωτερική της εμφάνιση ή τα άδικα απαξιωτικά σχόλια για το χρώμα και την κόμμωση των μαλλιών, το μακιγιάζ, τα ρούχα που δεν σχετίζονται με την πολιτική της υπόσταση και τις ιδέες που πρεσβεύει. Είναι ο γήινος ρεαλιστικός εαυτός της, ένας συνειδητός κινητήρας που προωθεί κάθε βήμα της περπατησιάς της, όχι ένας υπνοβάτης στην ομίχλη των πολιτικών ψευδαισθήσεων.\nΟσοι έκαναν παρέα, συνομίλησαν και σχετίστηκαν εκτός πολιτικής μαζί με την ίδια συμφωνούν ότι επρόκειτο για μια απολύτως αξιοπρεπή κυρία που ενίσχυε το κύρος της με τον ανοιχτόκαρδο χαρακτήρα και το πηγαίο χιούμορ της. Μια γυναίκα που συνδύαζε λειτουργικά τη σοβαρότητα της πολιτικής σκέψης με την οικειότητα της καθημερινής ανθρώπινης επαφής. Ήταν η κλασική Ελληνίδα μητέρα, όπως παραδέχεται και η ίδια, τόσο προστατευτική απέναντι στα παιδιά της ώστε να μη γίνεται καταναγκαστική και συγκαταβατική όσο χρειάζεται για να μην καταντάει εκμεταλλεύσιμη. Μοιραζόταν με την οικογένειά της τα συναισθήματά της και σίγουρα τής χάρισε πολλή αγάπη, ήταν το επίκεντρο, το στήριγμα, η πηγή αισιοδοξίας της. Εκείνοι που την είχαν παρακολουθήσει στις στιγμές χαλάρωσής της στη Σκύρο μπορούν να το επιβεβαιώσουν.\nΣτο μικρό σπίτι του συζύγου της στο νησί κατάφερνε να ταξινομεί όλους τους φιλοξενούμενους, στις παραλίες στο Μαρκέσι ή την Κυρα-Παναγιά να διευθετεί με άνεση όλες τις ανάγκες της ομήγυρης, με ένα βλέμμα να προσέχει τα παιδιά και να επιβλέπει τις αταξίες της Γκριφόν σκυλίτσας Μαλού της οικογένειας. Και βέβαια να διασκεδάζει με την καρδιά της στο παραδοσιακό σκυριανό καρναβάλι με τις διονυσιακές ρίζες, τις μεταμφιέσεις με μάσκες από προβιά, μαύρες κάπες με κουκούλα και τα τσοπάνικα κουδούνια. Να πίνει συγκρατημένα κάνα δυο τσίπουρα, να παρασύρεται τραγουδώντας λαϊκά τραγούδια, να χορεύει σωστό ζεϊμπέκικο, όπως της το έμαθε η μητέρα της, με τον φιλικό περίγυρο να της χτυπά ρυθμικά παλαμάκια. Να σέρνει ακόμη αέρινα τους δημοτικούς χορούς αλλά και να συντονίζει τα βήματά της στο τέμπο του rock ’n’ roll που άρεσε στον πατέρα της. Μια καθωσπρέπει παρουσία με νορμάλ καταδεκτικούς τρόπους έκφρασης, δίχως τις ποζάτες δηθενιές που απαιτεί η συνήθης πολιτική βλοσυρότητα.\nΚαμιά φορά οι άνθρωποι χαρακτηρίζονται από τη διαχείριση του ελάχιστου ελεύθερου χρόνου τους, όταν ανακτούν μέρος των δυνάμεων που δαπανήθηκαν στην άσκηση των καθηκόντων τους. Υπό αυτή την οπτική η πολιτικός Φώφη Γεννηματά είναι συναισθηματικά πολύ πιο εξοικειωμένη με τον ενεργό πολίτη, εκφράζοντας με την πιο θεμιτή έννοια την καθημερινότητά του. Γιατί μπορεί να αρθρώνει έναν ώριμο λόγο συμπυκνωμένων νοημάτων, τον οποίο σταθερά επιμελείται μόνο η ίδια, και ταυτόχρονα στην ανάπαυλα να είναι η πρόσχαρη οικοδέσποινα που υποδέχεται τους επισκέπτες στο σπίτι της στη Βούλα ανήμερα τη γιορτή της στα Θεοφάνια. Να περιοδεύει από τη μια σε όλη τη χώρα και από την άλλη, εκεί που χρειάζεται μια κοφτή ανάσα ξεκούρασης, να ετοιμάζει ακμαία γλυκά και να μαγειρεύει φαγητά για τα γενέθλια και τις γιορτές των παιδιών της στο σπίτι. Δεν είναι ανούσια πολυπραγμοσύνη, είναι πειστικό ενδιαφέρον και δραστήριο νοιάξιμο για τους άλλους. Γι’ αυτή και μόνο την ακατάβλητη ενέργειά της αποτελεί κοινή πεποίθηση όλων ότι θα ξεπεράσει την περιπέτειά της και θα επανέλθει πιο δυναμική στην πολιτική και κοινωνική ζωή. Προφανώς, γιατί η ίδια έχει αποδείξει πως έχει ενστερνιστεί τη ρήση του Νίκου Καζαντζάκη: «Μην καταδέχεσαι να ρωτάς “Θα νικήσουμε; Θα νικηθούμε;”. Πολέμα!».


DIY | Σπιτική μάσκα αντιγήρανσης με κεράσι και φράουλες\nΝόστιμη νεότητα που αντέχει στο χρόνο.\nΗ τελετουργία στην οποία αφιερώνουμε ποιοτικό και θρεπτικό χρόνο στον εαυτό μας και συγκεκριμένα στην επιδερμίδα μας θα πρέπει πάντα να είναι απολαυστική. Να μη βλέπεις την ώρα για να χαλαρώσεις με τα πιο ιδιαίτερα προϊόντα, τις βελούδινες υφές, το τονωτικό μασάζ και τις μυρωδιές που θα ήθελες πολύ να γευτείς.\nΤι θα έλεγες, λοιπόν, τώρα που οι χρωματιστοί καρποί της γης ομορφαίνουν τη φύση αλλά και το πιάτο μας, εσύ να τους αξιοποιήσεις και στον τομέα του beauty;\nΌσο περίεργο ή ξένο κι αν αυτό ακούγεται εκ πρώτης επαφής, τα ευεργετικά συστατικά που τα φρούτα περιέχουν θα χαρίσουν πέρα από λαχταριστή γεύση, το δέρμα μωρού που πάντα αναζητάς.\nΟ συνδυασμός των αντιοξειδωτικών, οι ήπιες απολεπιστικές ιδιότητες, οι αντιγηραντική και αντιφλεγμονώδης δράση, η αποτελεσματικότητα κόντρα στις λεπτές γραμμές, η περιεκτικότητα σε βιταμίνες C, A, E, K αλλά και η λάμψη που προσφέρει καθιστούν το κεράσι ένα θησαυρό που θα ζήλευε κάθε ακριβό προϊόν περιποίησης.\nΔοκίμασε να φτιάξεις την παρακάτω μάσκα προσώπου για να αντιληφθείς μια ακόμη αξία τους…\nΑν και είναι δύσκολο να κρατηθείς και να μην… φας τα υλικά, πολτοποίησε 5 – 6 κεράσια και 3 – 4 φράουλες. Στη συνέχεια, άπλωσε το μείγμα στο πρόσωπο και το λαιμό σου απευθείας με τα χέρια ή με τη βοήθεια ενός πινέλου και άφησε τη μάσκα να δράσει για 10 λεπτά.\nΤέλος, αφαίρεσε με μια καθαρή πετσέτα που πρέπει να έχεις πρώτα βουτήξει σε ζεστό νερό, ενώ όταν χαρίσεις το τελευταίο splash φρόντισε να το κάνεις με δροσερό νερό.\nΝιώσε τη διαφορά!